COVID-19: 8 kluster baharu, 7 berkaitan tempat kerja

KUALA LUMPUR, 10 Rejab 1442H, Isnin – Lapan kluster COVID-19 baharu dikesan di negara ini, kata Kementerian Kesihatan Malaysia (KKM).

Ketua Pengarah Kesihatan, Tan Sri Dr Noor Hisham Abdullah berkata, daripada lapan kluster itu, tujuh berkaitan dengan tempat kerja, sementara satu lagi berkaitan dengan kluster komuniti.

Kluster komuniti ini melibatkan satu majlis pengebumian di Kampung Emperoh Jambu, Padawan, Samarahan yang berlangsung di antara 3 hingga 5 Februari 2021.

Sehingga 22 Februari 2021, sejumlah 337 individu telah disaring, di mana 60 kes telah dikesan positif COVID-19 dalam kluster ini.

“Manakala salah satu kluster baharu berkaitan tempat kerja adalah kluster tapak pembinaan Lombong Timah di Kuala Langat dan Klang di Selangor.

“Ia telah menyaksikan 45 kes positif dikesan melalui pemeriksaan pekerja yang disasarkan di sebuah tapak pembinaan di Jalan Lombong Timah 3, Bandar Saujana Putra di Kuala Langat,” katanya.

Selain itu, kluster tapak pembinaan Jalan Kota di Gombak, Selangor, pula dikesan melalui pemeriksaan pekerja yang disasarkan di Taman Perindustrian Kota Elmina. Setakat ini, 11 telah disahkan positif.

Kluster pasar Jalan Putra pula melibatkan daerah Petaling di Selangor dan mempunyai sembilan kes positif pada hari Isnin.

Ia dikesan melalui penyaringan bersasar pekerja-pekerja sebuah perniagaan runcit yang terletak dalam kawasan pasar borong di Sri Kembangan, Petaling.

Sementara kluster tapak pembinaan Sungai Batu di Kepong, Kuala Lumpur, mempunyai 25 kes positif.

“Kes-kes itu dikesan melalui pemeriksaan pekerja yang disasarkan di sebuah tapak pembinaan berhampiran Sungai Batu di Jalan Ipoh, Kepong,” katanya.

Seterusnya, kluster Sungai Bakong pula melibatkan sebuah pusat pengajian yang terletak berhampiran dengan Sungai Bakong di Meradong.

“Sehingga 22 Februari 2021, sejumlah 593 individu telah disaring, di mana 22 kes telah dikesan positif COVID-19 dalam kluster ini,” katanya.

Manakala kluster Hilir Sungai Kluang terletak di Pulau Pinang, dan setakat ini terdapat 41 kes positif.

“Kes-kes tersebut dijumpai berikutan pemeriksaan pekerja yang disasarkan di sebuah kilang di Hilir Sungai Kluang di Kawasan Perindustrian Bebas Bayan Lepas di Barat Daya,” katanya lagi.

Kluster Industri Sungai Gadut melibatkan daerah Seremban, Rembau dan Tampin di Negeri Sembilan, dan mempunyai 65 kes positif.

Ia dikesan melalui pemeriksaan pekerja yang disasarkan di sebuah kilang di Taman Perindustrian Sungai Gadut di Seremban.


Boneka politik

PERTAMA kali saya tahu tentang kalimat boneka dalam dunia politik ialah ketika membaca akhbar tentang pemerintahan Afghanistan yang dipimpin oleh Mohamad Najibullah pada tahun 1986, ketika saya berada di tingkatan empat.

Najibullah disifatkan dalam akhbar sebagai pemimpin boneka kuasa luar, tidak mewakili umat Afghanistan.

Boneka atau puppet ialah patung yang digerakkan oleh manusia menggunakan tali, kebiasaannya untuk kegunaan persembahan.

Kamus Dewan memaknakan istilah boneka dalam konteks politik sebagai pemimpin yang dikawal oleh kuasa luar.

Fenomena boneka tidak asing dalam dunia politik. Pemimpin boneka tiada kuasa atau tidak terlibat dalam membuat keputusan. Dia hanyalah pelaksana.

Berbeza dengan perkataan pro, seperti pemimpin pro Barat atau pro Islam, pemimpin berkenaan mempunyai kuasa sepenuhnya, namun keputusan-keputusan hala tujunya dilihat banyak cenderung ke arah atau menyamai pihak-pihak tertentu.

Contohnya, pemimpin Korea Selatan dilihat pro Barat. Begitu juga Jepun. Mereka tidak dikatakan sebagai boneka Barat, kerana mereka memiliki kuasa sepenuhnya dalam membuat keputusan bagi kemaslahatan negara mereka.

Begitu juga dengan al-marhum Presiden Morsi, dilihat sebagai pro Ikhwanul Muslimin, kerana beliau memang seorang anggota jemaah itu.

Jika diabaikan aspek keanggotaannya itu pun, analisis politik terhadap pemerintahannya setidak-tidaknya akan melabelkan beliau sebagai pro Islam.

Adakah analisis politik boleh mengatakan Morsi sebagai boneka Ikhwanul Muslimin?

Jawapannya bergantung sejauh mana kebebasan Morsi, sebagai Presiden Mesir, dalam membuat keputusan-keputusan besar demi kepentingan negara.

Jika kuasa membuat keputusan berada di tangan Ikhwanul Muslimin dan Morsi sebagai anggota hanya seorang pelaksana, masih sukar untuk mengatakan Morsi sebagai boneka kerana beliau sendiri terlibat dalam membuat keputusan.

Namun jika Morsi langsung tidak terlibat dalam membuat keputusan, hanya membentang proposal, manakala keputusan dibuat sepenuhnya oleh institusi yang berada di luar struktur negara, maka istilah boneka boleh digunakan dalam analisis politik pemerintahan Presiden Morsi.

Perspektif politik yang dibawa Islam menuntut seorang pemimpin yang beraksi sebagai pemimpin sebenar bagi rakyat.

Pemimpin boleh bersyura dengan sesiapa sahaja yang dikira layak dan sesuai demi kepentingan negara.

Kepimpinan zaman sekarang lebih menuntut gaya kepimpinan berpasukan, kerana amat sukar untuk kita peroleh seorang individu setara Khalifah Abu Bakr dan Umar R.A.

Namun kepimpinan berpasukan bukan bermakna Presiden atau Perdana Menteri tidak dilibatkan dalam membuat keputusan.

Ini kerana apa-apa yang berlaku akibat keputusan itu akan ditanggung jawabnya oleh Presiden atau Perdana Menteri terbabit.

Rakyat marhaen yang buta huruf al-Quran pun sudah tentu enggan menerima kewujudan seorang Perdana Menteri yang hanya menurut keputusan yang dibuat oleh pihak di luar struktur negara.

Atau dengan bahasa yang lebih mudah, tiada sesiapa mahu pemimpin boneka.

Ustaz Mohd Hazizi Ab Rahman
Naib Presiden BERJASA


Syor undang-undang khas darurat kekang propaganda subversif, antiraja

BANGI, 21 Jamadilakhir 1442H, Rabu – Wanita Pertubuhan-Pertubuhan Pembela Islam (PEMBELA) mencadangkan supaya satu undang-undang khas darurat diwujudkan demi menjamin keamanan dan keselamatan negara.

Ketua Kluster Wanita PEMBELA, Azlinda Baroni turut menyarankan kerajaan mengembalikan semula Akta Keselamatan Negara Dalam Negeri (ISA), bagi

mengekang pihak yang cuba menentang pelaksanaan darurat dan mengkucar-kacirkan keadaan.

Beliau berkata, undang-undang khas itu perlu digubal segera bagi menangani situasi yang berunsur subversif sebelum keadaan negara menjadi lebih tidak aman.

“Pendirian saya ialah kekacauan politik sekarang sudah semakin parah dan tidak berpaksi kepada keluhuran Perlembagaan dan kedaulatan undang-undang menurut Rukun Negara dan sememangnya telah melanggar asas kenegaraan kita.

“Ditambah dengan ancaman pandemik kepada kesihatan rakyat, maka perlulah institusi diraja kita meneliti kedudukan ini serta menilai semula keberkesanan tampuk pentadbiran negara yang dilepaskan kepada pemain politik tanpa sebarang tanggungjawab di sisi undang-undang Perlembagaan negara.

“Kita tidak mahu situasi seumpama si tikus membaiki labu terus berlaku,” katanya.

Menempelak pihak yang mendakwa pelaksanaan darurat sekadar bersifat politik, beliau menyifatkan andaian itu sebagai tuduhan berat terhadap Yang di-Pertuan Agong dan secara langsung menghina kuasa seri paduka di bawah Perkara 150 Perlembagaan Persekutuan.

“Tidak ada peruntukan bagi ‘darurat politik’ dalam peruntukan Perkara 150. Yang ada hanya peruntukan darurat ‘… bahawa suatu darurat besar sedang berlaku yang menyebabkan keselamatan atau kehidupan ekonomi atau ketenteraman awam di dalam Persekutuan atau mana-mana bahagiannya terancam’.

“YDPA mempunyai kuasa khas dan kuasa budi bicara yang diperuntukkan di bawah Perkara 150. Sudah semestinya kuasa khas dan kuasa budi bicara tersebut dilaksanakan berlandaskan laporan-laporan tertentu yang telah disediakan,” katanya.

Pada masa sama, Azlinda turut menggesa pihak berkuasa segera mengambil tindakan terhadap mereka yang giat menanam persepsi anti-Yang di-Pertuan Agong dalam kalangan rakyat.

“Pada keadaan seperti ini, dalam keadaan darurat, pihak berkuasa hendaklah melaksanakan tindakan undang-undang dengan serta-merta kepada penghasut dan penyebar fitnah yang memburuk-burukkan dan menghina YDPA dengan segera.

“Kuasa khas YDPA di bawah Perlembagaan Persekutuan bukannya sebarang kuasa yang boleh direndah-rendahkan oleh pihak tertentu atas apa alasan pun,” katanya.

Sebagai negara monarki berperlembagaan, beliau berkata, adalah perbuatan menderhaka yang tinggi bila mana kumpulan tertentu membuat propaganda dan persepsi negatif terhadap Yang di-Pertuan Agong dan kuasa seri paduka.


Isu sosial ekonomi rakyat, topik penting Dewan Rakyat hari ini

KUALA LUMPUR, 19 Zulhijjah 1442H, Khamis – Soal kebajikan, sosial ekonomi dan bantuan kewangan kepada rakyat yang terhimpit disebabkan pandemik COVID-19 antara topik utama dijangka dibangkitkan Ahli Parlimen untuk penambahbaikan, pada hari keempat Mesyuarat Khas Dewan Rakyat hari ini.

Menurut Aturan Urusan Mesyuarat, Menteri Kewangan Tengku Datuk Seri Zafrul Tengku Abdul Aziz akan membentangkan penerangan mengenai pakej-pakej bantuan ekonomi yang dilancarkan kerajaan sejak pandemik itu melanda negara.

Sehingga kini, dilaporkan kerajaan memperuntukkan suntikan fiskal berjumlah RM83 bilion untuk membiayai lapan pakej rangsangan ekonomi termasuk yang terbaharu Pakej Perlindungan Rakyat dan Pemulihan Ekonomi (PEMULIH).

Selain PEMULIH, pakej lain ialah Pakej Bantuan Perlindungan Ekonomi dan Rakyat (PERMAI), Program Strategik Memperkasa Rakyat dan Ekonomi (PEMERKASA) dan PEMERKASA Tambahan.

Selain itu, inisiatif lain ialah Pakej Rangsangan Ekonomi Prihatin Rakyat (PRIHATIN) dan Prihatin PKS Tambahan; Pelan Jana Semula Ekonomi Negara (PENJANA) dan Kerangka Inisiatif Tambahan Pakej Rangsangan Ekonomi Prihatin Rakyat (Kita Prihatin).

Mesyuarat Khas Penggal Ketiga Parlimen Ke-14 berlangsung selama lima hari, bermula Isnin hingga 29 Julai dan 2 Ogos.

Pada sidang khas itu, kesemua 220 Ahli Parlimen termasuk yang belum divaksin dibenar hadir ke Dewan Rakyat dengan pematuhan prosedur operasi standard (SOP) yang ketat, termasuk perlu menjalani ujian saringan COVID-19 serta memakai pelitup muka. – Bernama


Seorang lagi rakyat Palestin ditembak mati pengganas Israel

NABLUS, 12 Jamadilakhir 1444H, Khamis – Kementerian Kesihatan Palestin mengesahkan seorang remaja Palestin ditembak mati oleh tentera rejim pengganas Israel di Tebing Barat yang diduduki pada Khamis.

“Amer Abu Zeitoun, ditembak di kepala oleh tentera Israel,” katanya dalam satu kenyataan.

Kematian remaja berusia 16 tahun itu berlaku sehari selepas pembunuhan Adam Essam Ayyad, 15, yang ditembak di dada dengan peluru hidup di kem pelarian Dheisheh, selatan Bethlehem.

Pembunuhan Amer di bandar Nablus menandakan rakyat Palestin keempat dibunuh oleh tentera Israel di Tebing Barat sejak awal tahun ini.

Pada 2 Januari lalu, Mohammed Samar Khoshiyeh, 22, dan Fouad Mohammed Abed, 25, turut dibunuh oleh tentera Israel selepas ditembak peluru hidup dalam serbuan di bandar Kafr Dan, Jenin.

Media Palestin melaporkan askar Israel telah menyerbu kem pelarian Balata dengan tujuan untuk menangkap individu yang dikehendaki, yang membawa kepada bantahan daripada penduduk tempatan.

Menurut Haaretz, penduduk melaporkan tentera mengepung rumah tahanan keselamatan yang dibebaskan bernama Hassan Araishi selama kira-kira sejam, sebelum beredar selepas menangkapnya.

Sementara itu, kumpulan bersenjata Palestin, Lions Den berkata, pejuangnya terlibat dalam pertempuran malam di kem pelarian Balata, Nablus. – Agensi


COVID-19: 41 kluster di institusi pendidikan direkod sejak 1 Januari hingga kini

KUALA LUMPUR, 11 Syaaban 1442H, Khamis – Sejumlah 41 kluster COVID-19 di semua peringkat institusi pendidikan dilaporkan setakat hari ini sejak 1 Januari lepas, kata Ketua Pengarah Kesihatan Tan Sri Dr Noor Hisham Abdullah.

Beliau berkata daripada jumlah itu, sebanyak 15 kluster melibatkan pusat pengajian tinggi, 11 kluster sekolah menengah, 10 kluster prasekolah dan sekolah rendah serta lima kluster pusat tahfiz dan madrasah yang telah dilaporkan dalam tempoh hampir tiga bulan itu.

Ia termasuk tiga kluster baharu yang diumumkan hari ini iaitu Kluster Paloh Rambai, Kluster Merinding, dan Kluster Persiaran Maktab.

“Bermula 20 Jan lepas, Kementerian Pendidikan (KPM) telah mengumumkan pembukaan semula institusi pendidikan secara bersemuka bagi pelajar yang menduduki peperiksaan Sijil Pelajaran Malaysia (SPM), Sijil Vokasional Malaysia (SVM), Sijil Tinggi Persekolahan Malaysia (STPM) dan Sijil Tinggi Agama Malaysia (STAM), termasuk Murid Berkeperluan Khas (MBK) secara berfasa dan pembukaan ini diperluaskan kepada sekolah rendah serta prasekolah pada 1 Mac.

“Kementerian Kesihatan (KKM) menyambut baik komitmen KPM dalam memastikan para pelajar tidak ketinggalan dan dapat mengikuti pembelajaran secara berterusan dalam keadaan yang selamat.

“Oleh itu, KKM ingin mengingatkan semua pihak terutamanya para pentadbir, guru, ibu bapa atau penjaga, pengusaha kantin, pemandu kenderaan sekolah serta pelajar untuk sentiasa patuh kepada prosedur operasi standard (SOP) dan Garis Panduan Pengurusan dan Pengoperasian Sekolah Dalam Norma Baharu,” katanya dalam kenyataan perkembangan situasi COVID-19 di sini hari ini.

Dr Noor Hisham berkata kementerian dengan kerjasama KPM akan sentiasa memastikan aspek kesihatan serta keselamatan warga institusi pendidikan terus diutamakan.

Beliau berkata kerjasama semua pihak amat diperlukan bagi memastikan institusi pendidikan adalah kondusif dan selamat untuk pengajian sekali gus akan mengurangkan risiko jangkitan COVID-19 dan juga lain-lain jangkitan. – Bernama


Selagi tak dihapuskan, perjuangan lawan UEC belum selesai

BANGI, 3 Zulhijjah 1441H, Jumaat – Perjuangan menentang pengiktirafan Sijil Peperiksaan Bersepadu (UEC) masih belum berakhir, meskipun Hua Zong meminta semua organisasi Cina di Malaysia ‘berdiam diri’ dalam beberapa isu ekoran keadaan politik tidak menentu sekarang.

Sambil mengucap tahniah di atas kejayaan gelombang rakyat menolak UEC hingga membuatkan Hua Zong gentar, Naib Presiden Ikatan Muslimin Malaysia (ISMA), Prof Dr Zainur Rashid Zainuddin mengingatkan, perjuangan mengekang agenda pengiktirafan UEC masih belum selesai.

“Kita akan terus memerhati perkembangan dan menentang usaha ke arah pengiktirafan UEC,” tegasnya menerusi hantaran di Facebook , hari ini.

Terdahulu, Pengerusi Terhormat dan Tetap Hua Zong, Tan Sri Lim Huah Leong menggesa pertubuhan Cina untuk tidak berbincang secara terbuka mengenai UEC, termasuklah isu membabitkan agama, budaya, pendidikan dan kaum.

Katanya, sebelum ahli politik dapat menyelesaikan persengketaan di antara mereka, pemimpin pertubuhan Cina di seluruh negara tidak perlu membesarkan isu pengiktirafan UEC.

Beliau berkata, pemimpin pertubuhan Cina harus mempunyai ‘deria bau yang sensitif’.

“Janganlah menjadi semut yang terkorban dalam pertarungan antara gajah-gajah,” katanya seperti dilapor portal MalaysiaKini edisi bahasa Mandarin pada 20 Julai lalu.

UEC adalah silibus sekolah persendirian Cina yang mana sukatan pelajarannya diambil dari Taiwan.

Pengiktirafan UEC bercanggah dengan Dasar Pendidikan dan Akta Pendidikan 1996.


Hakim Mahkamah Rayuan tarik diri dengar rayuan kes liwat Anwar

PUTRAJAYA, 21 Rejab 1442H, Jumaat – Seorang Hakim Mahkamah Rayuan hari ini menarik diri daripada mendengar rayuan Datuk Seri Anwar Ibrahim terhadap pembatalan saman beliau berhubung sabitan dalam kes liwat melibatkan bekas pembantunya Mohd Saiful Bukhari Azlan.

Hakim Datuk Seri Kamaludin Md Said berkata beliau memutuskan untuk menarik diri daripada mendengar kes itu kerana beliau telah mengendalikan baberapa kes lain yang melibatkan Anwar semasa beliau bersama dengan Pejabat Peguam Negara.

Peguam Anwar Datuk Seri Gopal Sri Ram turut membawa perhatian panel tiga hakim Mahkamah Rayuan bahawa Hakim Kamaludin sebelum ini telah menarik diri daripada mendengar perkara itu di Mahkamah Tinggi.

Hakim Kamaludin berkata beliau pada mulanya dijangka mendengar kes berkenaan di Mahkamah Tinggi sebelum kes itu dipindahkan ke mahkamah lain.

Katanya beliau juga mengendalikan beberapa kes lain yang melibatkan Anwar semasa beliau menjadi peguam kanan persekutuan.

Rayuan Anwar terhadap keputusan Mahkamah Tinggi pada 8 November 2017 yang membenarkan permohonan kerajaan mengetepikan saman pemula beliau, dijadulkan untuk didengar hari ini di hadapan panel yang terdiri daripada Hakim Kamaludin, Datuk Has Zanah Mehat dan Datuk Wira Ahmad Nafsy Yasin menerusi aplikasi zoom.

Peguam Kanan Persekutuan Suzana Atan yang mewakili kerajaan, dan peguam Harvinderjit Singh, yang mewakili peguam Tan Sri Muhammad Shafee Abdullah, yang dibenarkan mencelah dalam rayuan itu berkata mereka menyerahkan perkara berkenaan kepada mahkamah.

Hakim Kamaludin kemudian mengarahkan supaya rayuan itu dihantar untuk pengurusan kes hari ini bagi menetapkan satu tarikh baharu pendengaran kes di hadapan panel lain.

Semasa dihubungi seorang lagi peguam Anwar, J.Leela berkata timbalan pendaftar Mahkamah Rayuan Nik Serene Nik Hashim menetapkan 29 Jun bagi pendengaran rayuan itu.

Anwar, yang merupakan Ahli Parlimen Port Dickson dalam saman pemula yang difailkan pada 9 Jun 2017 terhadap kerajaan Malaysia, telah mendakwa bahawa beliau tidak dibicarakan dengan adil dalam rayuannya berhubung sabitan kes liwat terhadapnya.

Beliau memohon satu deklarasi bahawa sabitan terhadapnya oleh Mahkamah Rayuan pada 7 Mac 2014 ultra vires atau melangkaui kekuasaan Perlembagaan Persekutuan dan oleh yang demikian, adalah terbatal serta tidak sah.

Beliau juga memohon perintah bahawa keputusan Mahkamah Persekutuan yang mengekalkan keputusan Mahkamah Rayuan itu ultra vires dan oleh yang demikian, adalah terbatal serta tidak sah.

Sabitan dan hukuman penjara lima tahun ke atas Anwar bagi kesalahan meliwat Mohd Saiful telah dikekalkan oleh Mahkamah Persekutuan, bagaimanapun Anwar telah mendapat pengampunan penuh daripada Yang di-Pertuan Agong pada 16 Mei 2018.

Pada 8 November 2017, Mahkamah Tinggi telah membenarkan permohonan kerajaan untuk membatalkan saman pemula Anwar selepas memutuskan bahawa kesnya tidak mempunyai asas dan sebarang bukti sebagai sokongan. – Bernama


Perkara 153: Kenyataan MP PKR ‘membabi buta’ tanpa data sejarah

Oleh Athirah Huda Zalhe

BANGI, 15 Rabiulakhir 1443H, Sabtu – Bukan hanya bersifat dangkal, bahkan kenyataan Ahli Parlimen PKR, Hassan Abdul Karim berhubung cadangan mengkaji semula Perkara 153 Perlembagaan Persekutuan turut dibuat secara ‘membabi buta’ tanpa data serta rujukan sejarah.

Apatah lagi, kenyataan beliau yang menyatakan kononnya pembahagian kek ekonomi negara menindas kaum Cina dan India di Malaysia, kata Setiausaha Agung Parti Barisan Jemaah Islamiah Se-Malaysia (BERJASA), Ir Ts Muhammad Lukman Al Hakim.

Meskipun tidak menafikan masih ada bangsa Cina yang miskin di negara ini, beliau berkata, dakwaan kaum itu ditindas dalam aspek ekonomi disebabkan Perkara 153 dalam Perlembagaan adalah sangat salah.

“Malah statistik juga membuktikan jurang ekonomi dalam kalangan rakyat Cina di Malaysia amat besar (terdapat beza kekayaan dan pendapatan antara Cina kaya dan Cina miskin di Malaysia).

“Tapi untuk mengatakan bangsa Cina (secara umum) ditindas dalam aspek ekonomi disebabkan Perkara 153 dalam Perlembagaan Persekutuan, ia adalah sangat salah dari segala segi,” katanya kepada Ismaweb.net, hari ini.

Muhammad Lukman berkata, data carian semasa juga telah menyatakan bangsa mana yang mendominasi – hampir 100 peratus – dengan 20 individu terkaya di Malaysia memiliki 70 peratus ekuiti perniagaan dan hartanah negara, selain memonopoli rantaian pembekalan makanan, bahan binaan serta penguasaan ekonomi lain.

“Carian Google dengan mudah juga mampu memaklumkan kepada kita bangsa mana yang memiliki golongan miskin tegar paling tinggi di Malaysia, paling tinggi kadar pengangguran, paling rendah pendapatan perkapita mengikut bangsa dan paling lemah penguasaan ekonomi mengikut bilangan rakyat.

“Semua ini dikira perkapita mengikut bangsa, bukan mengikut bilangan rakyat!,” katanya.

Justeru, beliau menggesa Ahli Parlimen Pasir Gudang itu supaya membaca dan mengkaji terlebih dahulu sebelum mengeluarkan kenyataan berkenaan di Dewan Rakyat.

“Seluruh rakyat Pasir Gudang tidak kira bangsa harus menolak Ahli Parlimen rasis dan dungu ini dalam PRU akan datang, bersama-sama partinya tidak ada hala tuju perjuangan!,” katanya.

Sebelum ini, Hassan teruk dikecam selepas mencadangkan supaya Perkara 153 Perlembagaan Persekutuan dikaji semula.

Dalam perbahasan Rang Undang-Undang (RUU) Perbekalan 2022 di Parlimen pada 10 November lalu, Hassan dilaporkan berkata, pengagihan kek ekonomi negara tidak adil kerana meminggirkan masyarakat Cina dan India, yang mana pada beliau perlu diagihkan sama rata antara Melayu dan kaum lain.


Keindahan pekerti, akhlak Rasulullah contoh ikutan terbaik: PM

KUALA LUMPUR, 12 Rabiulawal 1445H, Khamis – Keindahan pekerti dan akhlak Rasulullah SAW yang tidak pernah mencela, memfitnah atau memaki hamun sesiapa adalah contoh terbaik untuk dijadikan ikutan, kata Perdana Menteri, Datuk Seri Anwar Ibrahim.

Perdana Menteri, dalam perutusan Maulidur Rasul 1445H yang dikongsi di laman Facebook malam tadi berkata, perjuangan Nabi Muhammad dalam menyampaikan dakwah dan membimbing umat perlu dijadikan teladan agar terus tekal walaupun diasak musuh setiap masa dari segenap penjuru.

“Menghayati ibrah perjuangan Nabi Muhammad SAW dalam memimpin dan menyatukan pelbagai kaum tentunya akan membangkitkan rasa keinsafan untuk sama-sama membangunkan negara tercinta ini sebagai sebuah negara yang adil, aman dan sejahtera, lantas beroleh barakah daripada Allah SWT.

“Moga Allah SWT melimpahkan rahmat dan kesejahteraan yang berterusan buat Baginda Nabi Muhammad SAW,” katanya.

Majlis sambutan Maulidur Rasul peringkat kebangsaan akan diadakan esok di Pusat Konvensyen Antarabangsa Putrajaya.

Tema sambutan tahun ini ialah Perpaduan Teras Malaysia MADANI. – Bernama


Kerajaan disyor selaraskan sistem belajar ikut subjek melalui TV

Oleh Ainul Illia Meor Suzurudin

BANGI, 9 Jamadilakhir 1442H, Jumaat – Diakui banyak halangan dalam melaksanakan Pengajaran dan Pembelajaran di Rumah (PdPR) secara dalam talian disebabkan latar belakang sosio keluarga murid yang tidak sama.

Antara yang paling terkesan pastinya murid daripada keluarga miskin dan berpendapatan tidak menentu.

Ketua Wanita Barisan Jemaah Islamiah Se-Malaysia (BERJASA), Azizah Che Awang berkata, impak utama apabila kaedah pengajaran dalam talian memerlukan gajet seperti komputer riba atau telefon bimbit dan juga internet berkelajuan tinggi yang memerlukan belanja yang tinggi.

“Ditambah pula faktor ketahanan mental, spiritual serta sikap dalam menghadapi dugaan hidup. Ia amat memberi kesan kepada proses pembelajaran seseorang murid itu,” katanya ketika dihubungi Ismaweb.net.

Dalam pada itu, beliau yang juga bekas pendidik tertanya-tanya mengenai pemberian percuma data 1 Gigabit kepada orang ramai termasuk bagi tujuan pendidikan mulai awal bulan ini hingga April 2021, serta pemberian 150,000 komputer riba percuma kepada 500 sekolah seperti yang dinyatakan di dalam Belanjawan 2021.

“Adakah bantuan tersebut sampai kepada kumpulan sasar dan boleh meredakan kerisauan ibu bapa mengenai pembelajaran anak-anak mereka?,” soalnya.

Justeru, sebagai pilihan kepada majoriti rakyat, Azizah mengesyorkan Kementerian Pendidikan Malaysia (KPM) dengan kerjasama Kementerian Komunikasi dan Multimedia (KKMM) memperkasakan pembelajaran alternatif melalui media televisyen kerana hampir semua rumah mempunyai televisyen.

“Sebagai contoh, dengan menyelaraskan sistem pembelajaran televisyen pendidikan seluruh negara mengikut subjek.

“Manakala sebagai alternatif, bagi ibu bapa yang bekerja dan tidak dapat menemani anak-anak sewaktu sesi PdPR, bolehlah meminta guru merakam sesi pengajaran Google Meet dan simpan pautan tersebut di dalam Google Classroom mengikut kelas yang diajar supaya boleh ditonton di waktu lain atau di tempat yang mempunyai akses internet.

“Sekiranya tiada kemudahan tersebut, ibu bapa boleh menghantar pesanan WhatsApp kepada guru untuk menghantar latihan dalam bentuk PDP, slide power point atau latihan bercetak,” katanya.

Beliau berkata, dalam menghadapi situasi ini, kerjasama yang erat antara guru-guru dan ibu bapa amat diperlukan.

“Saling faham-memahami kesukaran PdPR bagi anak-anak dan mengelakkan konflik yang boleh merugikan semua pihak.

“Semoga wabak COVID-19 ini segera diangkat oleh Allah SWT dan kita semua dapat menjalani kehidupan dengan sejahtera,” katanya.


Media Cina mula ‘mewirakan’ UMANY, burukkan PDRM

BANGI, 28 Rabiulawal 1442H, Sabtu – Belum reda kenyataan kontroversi yang dibuat Persatuan Pemuda Baharu Universiti Malaya (UMANY) terhadap Yang di-Pertuan Agong Oktober lalu, persatuan itu kemudian mengkritik pula Polis Diraja Malaysia (PDRM).

Menerusi satu video yang dimuat naik Pocketimes, bekas Presiden UMANY, Wong Yan Ke mendakwa tindakan polis menangkapnya sebagai keterlaluan, tidak berasas serta berkemungkinan wujud salah guna kuasa.

Yan Ke mendakwa, polis menangkapnya di bawah Seksyen 186 Kanun Keseksaan kerana menghalang tugas polis dan kemudian diubah kepada Seksyen 18 Kanun Keseksaan ekoran ingkar arahan penjawat awam.

“Perubahan tiba-tiba ini membuktikan dakwaan pihak polis sebelum ini adalah tidak berasas sama sekali.

“Tindakan polis menangkap dan menahan saya adalah keterlaluan dan kemungkinan ada unsur salah guna kuasa,” katanya.

Dalam video berdurasi lebih dua minit itu, Yan Ke turut menafikan kononnya dia tidak menganggu tugas polis dan mengingkari perintah penjawat awam.

“Sebelum ini, ketua polis menyatakan merakam anggota polis sedang bertugas adalah dianggap satu kesalahan kerana menimbulkan fitnah.

“Jadi saya segala hormatnya mengingatkan Ketua Polis Negara, jika polis tidak menyalah guna kuasa anda tidak perlu risau dengan kamera milik rakyat,” dakwanya.

Menyifatkan tuduhan Yan Ke itu biadab, Naib Presiden Ikatan Muslimin Malaysia (ISMA), Prof Dr Zainur Rashid Zainuddin menggesa, pihak berkuasa menyiasat dan tidak membiarkan tindakan melampau ahli persatuan dipercayai pro-DAP terbabit berpanjangan.

Beliau turut menyelar peranan media berbahasa Cina yang mula menjalankan tugas ‘mewirakan’ Yan Ke.

“Media ini cuba memperlihatkan bahawa PDRM nampak jahat, manakala budak-budak cauvinis ini kelihatan baik, beradab dan berbudi bahasa.

“Siasat dan jangan biarkan kebiadaban ini berpanjangan,” katanya dalam kenyataan, hari ini.


China hormati keperluan sebenar Afrika: Presiden Senegal

BEIJING, 26 Safar 1445H, Selasa – China sentiasa menghormati keperluan sebenar Afrika ketika menjalankan kerjasama dengan benua itu, kata Presiden Senegal, Macky Sall.

Beliau berkata, hubungan rakan yang berakar pada zaman kolonial kini tidak diterima lagi oleh rakyat Afrika.

“Perubahan zaman yang sangat besar telah berlaku. Generasi sekarang termasuk saya sendiri dilahirkan pasca zaman kolonial, semuanya menolak hubungan seumpama.

“Apatah lagi golongan yang dilahirkan selepas Senegal mencapai kemerdekaan, dengan umur antara 20 hingga 30 tahun.

“Justeru, cara kerjasama mesti diubah suai. Saya rasa ramai rakan kongsi sudah menyedari hal ini dan mempertimbangkan dalam kerjasama baharu,” kata Sall dalam temu bual eksklusif bersama Kumpulan Media China (CMG) baru-baru ini.

Beliau turut menghargai kesungguhan China dalam mengkaji projek-projek yang dikehendaki Afrika, bukannya memberi pinjaman secara sembarangan.

Usaha pengumpulan modal juga dijalankan berdasarkan keperluan dan prioriti Afrika.

Sall berkata, Afrika mengharapkan rakan kongsi yang saling menguntungkan.

Dalam konteks menerima bantuan, beliau berpendapat Afrika memerlukan pengumpulan modal yang bersesuaian, iaitu dengan kadar faedah yang berpatutan.

“Ini membolehkan Afrika mampu membayar hutang secara konsisten. Dengan tempoh pembayaran cukup panjang, Afrika tidak payah menggunakan semua keuntungan yang diperoleh untuk membayar faedah hutang,” kata beliau.

Sall yakin kerjasama menerusi kaedah itu dapat mendorong kemajuan Afrika, sekali gus membawa manfaat kepada seluruh dunia. – Bernama


Aib kedua terbesar selepas 1MDB jika kes Zahid digugurkan

BANGI, 22 Muharram 1445H, Rabu – Kes Datuk Seri Ahmad Zahid Hamidi akan menjadi aib kedua terbesar buat negara selepas 1Malaysia Development Berhad (1MDB), jika 47 pertuduhan rasuah membabitkan Timbalan Perdana Menteri itu digugurkan selepas Pilihan Raya Negeri (PRN).

Ketua Penerangan PAS Pusat, Ir Ts Khairil Nizam Khirudin berkata, melihat senario kerajaan semasa, jangkaan 47 pertuduhan kes rasuah Ahmad Zahid digugurkan berkemungkinan boleh berlaku, sekali gus menjadikannya sebagai sejarah hitam buat Malaysia.

Beliau tidak menolak kemungkinan perkara itu berlaku susulan laporan media berhubung Timbalan Pendakwa Raya, Datuk Raja Rozela Raja Toran digugurkan daripada kes berkenaan.

“Sejak 2018, pelbagai cubaan untuk melengahkan dan menghentikan kes rasuah dan jenayah yang melibatkan Presiden UMNO ini.

“Beliau begitu terdesak sehingga sebelum ini pernah meminta Tan Sri Muhyiddin Yassin dan Tan Sri TG Haji Abdul Hadi campur tangan untuk menggugurkan kes beliau.

“Semestinya permohonan ini ditolak. Zahid juga tidak dilantik memegang sebarang jawatan di dalam kerajaan Persekutuan,” katanya dalam kenyataan.

Berbeza dengan era pemerintahan kerajaan Madani, Khairil berkata, Ahmad Zahid dilantik menjadi Timbalan Perdana Menteri dan Menteri Kemajuan Desa dan Wilayah.

Katanya, Ahmad Zahid turut diberikan semula pasport antarabangsa dan diplomatik secara kekal, selain dikekalkan sebagai Presiden UMNO walaupun melanggar perlembagaan parti.

“Zahid dapat menangguhkan perbicaraan 47 kes rasuah dan jenayah beliau. Apa yang menarik ialah pada Januari 2023, Zahid telah mengemukakan representasi kepada Jabatan Peguam Negara untuk menggugurkan 47 pertuduhan yang dihadapinya.

“Dan terbaru, status Timbalan Pendakwa Raya, Datuk Raja Rozela Raja Toran yang telah mengajukan soalan bertalu-talu kepada Zahid semasa perbicaraan kes sebelum ini, menjadi tanda tanya ramai pihak sama ada beliau telah disingkirkan atau telah diganti,” katanya.

Menurut Ahli Parlimen Jerantut itu, amat malang buat Malaysia sekiranya benar Raja Rozela telah disingkirkan daripada pasukan pendakwaan.

“Ketiak ditanya oleh wartawan NST berkenaan status Raja Rozela, salah seorang peguam dalam pasukan pendakwaan hanya berkata, saya tidak dapat pastikan sama ada Raja Rozela dibuang secara kekal daripada kes itu.

“Bukankah memang menjadi tugas pasukan pendakwa raya untuk melaksanakan pendakwaan berdasarkan lunas undang-undang?,” katanya.

Terdahulu, media melaporkan Ketua Bahagian Perbicaraan dan Rayuan Jabatan Peguam Negara, Datuk Mohd Dusuki Mokhtar akan menggantikan Raja Rozela  bagi mengetuai pasukan pendakwaan kes Datuk Seri Ahmad Zahid Hamidi.

Ia berikutan permohonan Raja Rozela untuk bersara awal pada 3 April lalu telah diluluskan dan berkuatkuasa pada 1 November depan.


Lebih 250,000 pelancong keluar masuk negara dalam tempoh 4 hari

KUALA LUMPUR, 23 Ramadan 1443H, Isnin – Lebih 250,000 pelancong antarabangsa telah keluar dan masuk ke negara ini dalam tempoh empat hari selepas sempadan dibuka bermula 1 April lepas, kata Timbalan Ketua Setiausaha (Kebudayaan) Kementerian Pelancongan, Seni dan Budaya (MOTAC) Datuk Saraya Arbi.

Beliau berkata, berdasarkan statistik itu, kementerian itu menjangkakan kedatangan pelancong antarabangsa ke Malaysia akan terus meningkat dari semasa ke semasa.

Sehubungan itu menurutnya, MOTAC akan mengetengahkan beberapa program baharu bagi menarik kehadiran lebih ramai pelancong antarabangsa ke negara ini.

“Ada kelainan yang ingin kita sediakan kepada pelancong yang datang ke Malaysia, kerana kalau boleh kita tidak mahu program yang sama, ia perlu berbeza berbanding dulu,” katanya selepas mengagihkan 150 pek makanan kepada petugas Bernama dan BernamaTV sempena Program Iftar Bersama kementerian itu di sini, hari ini.

“Baru-baru ini MOTAC mengadakan IFTAR@KL yang berlangsung di Jalan Raja, begitu juga program Citrawarna Keluarga Malaysia 2022 yang diadakan di Kuching, Sarawak, dan kemungkinan besar akan ada lagi program baharu yang akan diketengahkan,” katanya.

Sebelum ini Menteri Pelancongan, Seni dan Budaya Datuk Seri Nancy Shukri berkata Malaysia dijangka menarik kunjungan dua juta pelancong antarabangsa tahun ini dengan perolehan RM8.6 bilion pendapatan pelancongan berikutan pembukaan semula sempadan negara. – Bernama


Rasuah berleluasa: Denda murah atau mereka tak takut undang-undang?

Oleh Ainul Illia Meor Suzurudin

BANGI, 10 Rabiulakhir 1442H, Khamis – Inisiatif Polis Diraja Malaysia (PDRM) membuat sistem penggiliran pegawai-pegawai kanan yang memegang jawatan penting, masih tidak mencukupi bagi mengelakkan kes rasuah serta salah guna kuasa.

Yang Dipertua Ikatan Muslimin Malaysia (ISMA) Pasir Puteh, Ustaz Sharipudin Abd Kadir berkata, sistem berkenaan hanya salah satu daripada langkah menangani sahaja, hakikatnya kes rasuah dan penyelewengan terus berlaku.

“Rakyat melihat tangkapan demi tangkapan dilakukan. Ada beberapa kemungkinan yang berlaku.

“Mungkin undang-undang di negara kita tidak menakutkan mereka. Mungkin juga denda yang dikenakan lebih rendah berbanding rasuah yang mereka perolehi walaupun secara haram.

“Mungkin juga berlaku penangkapan tetapi apa kesudahan mereka?,” soalnya kepada Ismaweb.net, hari ini.

Terdahulu, pegawai kanan PDRM antara yang diambil tindakan berikutan disyaki ada kaitan dengan individu yang ditahan bagi membantu siasatan sindiket judi dalam talian dan Macau Scam.

Bulan lalu, 34 pegawai kanan polis di seluruh negara dipindahkan disebabkan masalah integriti setelah mereka dipercayai bersekongkol dengan sindiket jenayah.

Berikutan itu, PDRM mahu melaksanakan penggiliran terhadap pegawai yang memegang jawatan penting dalam tempoh tiga tahun sekali bagi memastikan tahap integriti yang tinggi dan mengelakkan kes rasuah serta salah guna kuasa.

Mengulas perkara itu, Ustaz Sharipudin berkata, sekadar pertukaran lokasi tempat bertugas tidak dapat dipastikan impak yang berkesan untuk membendung salah laku di mana mana agensi kerajaan.

Justeru, katanya, sudah tiba masanya jabatan kerajaan yang terbabit dengan penguatkuasaan ditanam dalam jiwa mereka dengan iman dan takwa.

“Pendidikan agama dan jati diri yang baik merupakan faktor utama boleh menjamin sikap seseorang insan.

“Rasa tanggungjawab kepada Allah, agama bangsa dan negara merupakan tonggak penting yang dapat menjamin integriti setiap insan hidup di dunia,” katanya.


Isu rizab Melayu dipindah milik: ‘Alasan MB tak bertanggungjawab’

BANGI, 25 Jamadilakhir 1442H, Ahad – Alasan Menteri Besar Perak, Datuk Seri Saarani Mohamad yang enggan mengulas dakwaan Tanah Rizab Melayu di negeri itu dipindah milik kepada bukan Melayu, dianggap sebagai tidak bertanggungjawab.

Ini kerana, isu tanah adalah di bawah portfolionya sebagai Pengerusi Jawatankuasa Agama Islam, Kewangan, Keselamatan, Tanah, Sumber Asli, Perancangan Ekonomi dan GLC.

Sehubungan itu, Barisan Jemaah Islamiah Se-Malaysia (BERJASA) Perak mendesak kerajaan negeri bertanggungjawab sepenuhnya terhadap dakwaan milikan tanah berkenaan.

Pengerusi Jawatankuasa Perhubungan BERJASA Perak, Ustaz Shaharuzzaman Bistamam turut menuntut Saarani serta Pejabat Tanah dan Galian negeri tampil menjelaskan mengenai dakwaan itu.

“Alasan YAB Menteri Besar untuk fokus dan menyelesaikan isu COVID-19 terlebih dahulu, amat tidak bertanggungjawab dan sangat dikesali,” katanya dalam kenyataan, hari ini.

Sebelum ini, Parti Bumiputera Perkasa Malaysia (Putra) Perak mendedahkan kawasan seluas 649.19 hektar tanah berstatus Tanah Rizab Melayu di Mukim Sitiawan, Manjung diberikan hak milikan kepada bukan Melayu.

Pengerusi Penyelarasnya, Datuk Hamidah Osman berkata, perkara itu dikesan melalui pencarian rasmi yang dibuat di Pejabat Pengarah Tanah dan Galian (PTG) Perak.

Daripada keluasan itu, beliau berkata, sebanyak 317 lot telah dipecahkan dan diberi milikan bagi tujuan pertanian untuk tanaman getah serta kelapa sawit.

“Kita juga menyokong tindakan SPRM yang dimaklumkan telah membuka kertas siasatan terhadap dakwaan ini.

Susulan pendedahan itu, Saarani dilaporkan menolak untuk mengulas mengenai dakwaan berkenaan, kerana mahu memberi tumpuan berkaitan COVID-19 dan meminta PTG negeri menjawab.

“Tak apa, yang itu PTG akan jawab,” kata Saarani dipetik laporan media sebelum ini.

Pada masa sama, Ustaz Shaharuzzaman turut menyokong tindakan Suruhanjaya Pencegahan Rasuah Malaysia (SPRM) yang telah membuka kertas siasatan terhadap dakwaan itu.

“Semoga ianya mampu untuk membawa mereka yang terlibat ke muka pengadilan demi menjaga kemaslahatan watan yang berdaulat ini,” katanya.

SPRM Perak memaklumkan, mereka sudah menerima laporan tersebut daripada polis, dan kini sedang mengarahkan pasukan siasatannya meneliti serta menyiasat kes itu.


Eksploitasi industri khat, penguatkuasaan lemah?

Oleh Muhammad Basir Roslan

KUALA LUMPUR, 1 Zulhijjah 1443H, Jumaat – Sebagai sebuah negara Islam, Malaysia amat memandang serius penggunaan ayat-ayat suci al-Quran dalam sebarang bentuk termasuk untuk tujuan seni seperti kaligrafi atau khat yang dijual kepada umum.

Komitmen ini diterjemahkan oleh Kementerian Dalam Negeri (KDN) yang antara peranannya adalah menjaga ketenteraman awam merangkumi sensitiviti agama. Justeru, industri khat yang diakui oleh pakar sebagai perusahaan bernilai tinggi, antara fokus KDN yang bukan sahaja mahu membendung eksploitasi tetapi juga memastikan tidak timbul kekeliruan dalam kalangan umat Islam di negara ini.

Ketegasan KDN dicerminkan oleh 28,337 operasi yang dilakukannya menerusi Lembaga Pengawalan dan Pelesenan Pencetakan al-Quran (LPPPQ) bagi tempoh 2019 hingga April 2022, dengan 111,163 unit merangkumi teks dan produk yang menggunakan ayat al-Quran dirampas, bernilai kira-kira RM5 juta.

Dalam tempoh itu juga sebanyak 575 kertas siasatan dibuka, membabitkan pelbagai kesalahan di bawah Akta Pencetakan Teks al-Quran (APTQ) 1986.

Bercakap kepada Bernama, Penolong Setiausaha Seksyen Regulatori al-Quran dan Hadith di Bahagian Penguatkuasaan dan Kawalan KDN, Mohd Farid Hadi Sharif berkata, sebarang kesilapan dalam penulisan ayat al-Quran atau tidak mematuhi garis panduan yang ditetapkan adalah kesalahan yang boleh diambil tindakan di bawah APTQ 1986.

“KDN melalui LPPPQ mempunyai Jawatankuasa Penyemakan dan Penilaian Teks al-Quran (Lajnah Tashih al-Quran) yang bertanggungjawab menangani isu sebegini.

“Antara fungsi Lajnah ialah menyemak semua teks atau bahan al-Quran serta produk yang mengguna pakai ayat al-Quran, khususnya perkara-perkara yang termaktub di bawah APTQ 1986,” katanya.

KESALAHAN UTAMA

Beliau tidak menafikan banyak karya khat ayat al-Quran dikesan mengandungi pelbagai kesalahan berdasarkan hasil operasi bersepadu di bangunan dan premis perniagaan yang dijalankan KDN, walaupun telah ada garis panduan lengkap tentang pembuatan dan penulisan khat ayat al-Quran yang dikeluarkan oleh LPPPQ.

Antara kesalahan utama yang sering dikenal pasti ialah kalimah dan ayat al-Quran yang ditulis tidak lengkap ataupun sempurna serta tulisan yang tidak boleh dibaca dan mengelirukan pembaca.

“Terdapat juga kesalahan lain seperti kesilapan menulis pada huruf surah atau nombor ayat al-Quran selain ada pengkarya yang menulis khat al-Quran berbentuk mahkluk bernyawa atau sebarang bentuk yang boleh menjatuhkan kesucian al-Quran.

“Ini antara karya yang sering disita ketika operasi selain penulisan khat al-Quran yang disambungkan atau dicampur aduk dengan apa-apa ayat atau tulisan lain termasuk hadis, kata-kata ulama dan sebagainya,” kata beliau.

Mengulas lebih lanjut, Mohd Farid Hadi berkata, bagi kesalahan melakukan pencetakan teks atau bahan al-Quran yang mengandungi kesilapan ejaan, mereka boleh didakwa menurut Seksyen 14(1) APTQ 1986 dan jika sabit kesalahan, boleh didenda hingga RM20,000 atau penjara tidak melebihi lima tahun atau kedua-duanya.

Lantaran itu, kesemua aktiviti berkaitan pembuatan karya seni khat perlu mematuhi garis panduan yang telah ditetapkan seperti individu yang terlibat dalam pembuatan khat al-Quran hendaklah orang Islam, dan mereka ini termasuk yang menulis, mengukir, mereka bentuk, mencetak dan sebagainya.

Selain itu, sebarang aktiviti membabitkan khat al-Quran hendaklah dilakukan di tempat bersih dan terkawal daripada pencemaran najis selain proses pembuatan perlu menggunakan bahan dan alatan yang bersih serta suci mengikut hukum syarak.

PANDUAN PEMBUATAN KARYA

“Sebenarnya tiada masalah untuk menghasilkan produk khat al-Quran pada kulit binatang kerana ini  dibolehkan oleh syarak. Namun menjadi haram apabila menggunakan kulit binatang babi dan anjing.

“Selain itu, turut dilarang menulis atau melukis khat al-Quran pada badan manusia atau haiwan. Bahan yang digunakan mestilah yang berkualiti, sesuai ketahanan, tidak mudah rosak, supaya tulisan khat tidak mudah hilang atau tertanggal huruf, baris atau titiknya,” jelasnya.

Beliau berkata, bagi jenis tulisan khat yang sukar dibaca seperti Kufi Murabba’ (kufi petak) hendaklah disertakan sekali khat Nasakh (penulisan khat dengan bentuk karakter bahasa Arab yang jelas dan mudah dibaca) bersaiz kecil  di bawah karya tersebut bagi memudahkan pembacaan.

Bagi penulisan khat al-Quran pada dinding bangunan, papan iklan, kain rentang dan lain-lain pula, karya perlu terlebih dahulu dikemukakan kepada pihak berkuasa tempatan (PBT) atau pihak berkuasa berkaitan seperti pihak berkuasa agama negeri untuk kelulusan.

Menurut Mohd Farid Hadi, KDN juga mengeluarkan satu garis panduan khas pelupusan cetakan teks atau bahan al-Quran kepada semua pengusaha, pengilang, pekerja dan agensi kerajaan yang bertanggungjawab melulus serta mengawal aktiviti pelupusan bahan penerbitan dan perhiasan mengandungi ayat suci al-Quran.

Antara yang dijelaskan dalam garis panduan itu  ialah prosedur pelupusan, ciri-ciri mesin insinerator, bilik penyimpanan, adab dan juga etika pengendalian aktiviti pelupusan teks al-Quran.

PENJUALAN DALAM TALIAN

Sementara itu, jurucakap Bahagian Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) berkata, pihaknya mempunyai kuasa di bawah Peraturan-Peraturan Perlindungan Pengguna (Urus Niaga Perdagangan Elektronik) 2012 untuk menyiasat dan mengambil tindakan sekiranya terdapat perlanggaran undang-undang tersebut termasuk penjualan karya khat al-Quran secara dalam talian.

Jelasnya, peraturan itu merupakan perundangan subsidiari di bawah Akta Perlindungan Pengguna 1999 berkaitan perdagangan elektronik (atas talian).

“Peraturan ini mewajibkan peniaga mendedahkan lapan maklumat utama ketika urus niaga dalam talian dijalankan di antara peniaga dan pembeli, iaitu nama peniaga, nombor pendaftaran perniagaan, alamat e-mel, nombor telefon, ciri utama barang atau perkhidmatan, harga barang termasuk kos penghantaran, kaedah pembayaran, terma atau syarat dan anggaran masa penghantaran.

“Maklumat ini perlu didedahkan peniaga untuk memudahkan pengguna membuat pilihan, mendapatkan maklumat tambahan dan berkomunikasi dengan peniaga sekiranya pengguna memerlukan penjelasan lanjut supaya mereka tidak rasa diperdaya,” jelasnya, menambah kegagalan mematuhi peraturan itu akan dikenakan tindakan tegas oleh KPDNHEP.

KPDNHEP juga sentiasa melakukan pemeriksaan dan pemantauan ke atas syarikat, platform dan penyedia tapak pasar dalam talian bagi memastikan pematuhan tinggi perundangan yang ditetapkan.

Selain itu, maklumat utama tersebut juga akan memudahkan Bahagian Penguat Kuasa KPDNHEP mengambil tindakan kepada peniaga sekiranya ada aduan mengenai mereka dikemukakan oleh pengguna.

Peniaga yang disabitkan kesalahan menurut Akta Perlindungan Pengguna 1999 boleh didenda hingga RM50,000 atau dipenjarakan maksimum tiga tahun atau kedua-duanya. Bagi mana-mana pertubuhan perbadanan yang disabitkan pula, ia boleh didenda tidak melebihi RM100,000.

BUAT ADUAN

“Pengguna juga harus bijak dan sentiasa berhati-hati ketika membuat pembelian atau transaksi secara dalam talian, contohnya tidak meneruskan pembelian sekiranya mendapati ada unsur penipuan tetapi terus laporkan kepada pihak berkuasa.

“Bagi yang tertipu, pengguna boleh membuat tuntutan kerugian tersebut daripada penjual berkenaan menerusi Tribunal Tuntutan Pengguna dengan membuat pemfailan tuntutan di mana-mana pejabat KPDNHEP negeri atau secara dalam talian di pautan https://ttpm.kpdnhep.gov.my/login,” katanya.


Rejim pengganas Israel tak pernah ikhlas berdamai, hanya biadab berterusan

Oleh Ainul Illia Meor Suzurudin

BANGI, 10 Syawal 1442H, Sabtu – Tindakan rejim Zionis Israel melanggar sebarang bentuk perjanjian dan perdamaian merupakan hakikat kebiadaban yang sudah menjadi darah daging dalam diri mereka.

Insiden serangan polis negara pengganas itu terhadap para jemaah di Masjid al-Aqsa tengahari semalam, adalah tabiat rejim Zionis Yahudi semenjak berabad dahulu, tegas Presiden Barisan Jemaah Islamiah Se-Malaysia (BERJASA), Ustaz Zamani Ibrahim.

“Ketika dia kuat, maka terserlah hakikat kebiadabannya, apabila di saat dia berasa kalah dan lemah, maka baru tunduk terduduk untuk mohon perdamaian.

“Namun perdamaian atau gencatan senjata tersebut bukan lahir daripada keikhlasan mereka. Bangsa rejim Zionis tidak ada sekelumit kuman keikhlasan dalam diri mereka.

“Inilah yang berlaku baru-baru ini. Hanya baru beberapa jam diumumkan gencatan senjata, mereka terus melanggarnya. Walaupun dunia seluruhnya telah tahu gencatan tersebut tetapi rejim Zionis tetap menunjukkan hakikat kebiadabannya,” katanya ketika dihubungi Ismaweb.net, hari ini.

Dek kerana itulah, katanya, Pergerakan Perjuangan Islam Palestin (Hamas), sejak dari awal lagi telah memberitahu bahawa sekiranya rejim Israel melanggar gencatan tersebut, maka mereka juga menyambut kebiadaban itu tanpa bertangguh.

Semalam, belum sampai 24 jam gencatan senjata berkuat kuasa, rejim Zionis bertindak menyerbu ruang sekitar Masjid al-Aqsa dan melepaskan gas pemedih mata ke arah rakyat Palestin yang baru sahaja selesai menunaikan solat Jumaat.

Al-Jazeera melaporkan, sebaik selepas solat Jumaat, jemaah melaungkan slogan meraikan gencatan senjata antara Hamas dan Israel.

Namun, polis Israel kemudiannya bertindak melepaskan bom asap dan gas pemedih mata kepada jemaah.

Bahkan, mereka turut naik ke bumbung Masjid al-Qibli serta mengacu senapang ke arah orang awam yang berada berhampiran.

Bangkit menentang kelakuan itu, BERJASA membidas kebiadaban rejim pengganas Israel dan menggesa seluruh dunia untuk bertindak melawan kezaliman mereka.

Ustaz Zamani menegaskan, membidas kebiadaban mereka ini mesti diikuti dengan tindakan yang adil oleh pihak Pertubuhan Bangsa-bangsa Bersatu (PBB) dan juga Pertubuhan Kerjasama Islam (OIC).

“PBB dan OIC mesti menzahirkan keadilannya dalam membela Palestin dan rakyat Palestin. Bantuan tentera pengaman PBB hendaklah segera digerakkan seperti mana dalam membela negara-negara lain sebelum ini.

“PBB tidak boleh tunduk kepada mana-mana suara pimpinan dunia yang ada kepentingan dengan rejim Israel.

“Kegagalan PBB untuk menghantar tentera pengaman seolah-olah mengambarkan PBB terlalu pilih kasih dalam bertindak sesuai dengan objektif penubuhan PBB itu sendiri,” katanya.


Pemuliharaan Hutan Simpan Kekal perlu diperkasa

KANGAR, 17 Zulhijjah 1444H, Khamis – Usaha pemuliharaan Hutan Simpan Kekal (HSK) perlu terus diperkasakan kerana ia menjadi nadi kepada keseimbangan alam sekitar, kata Presiden Persatuan Ekologi Malaysia (PEM), Profesor Dr Ahmad Ismail.

Beliau berkata, pemuliharaan HSK sangat penting kepada manusia dari segi iklim, sumber hutan dan perkhidmatan alam sekitar lain yang merangkumi tanggungjawab menjaga, mengekal serta melestari sumber asas kehidupan iaitu air, udara dan hutan.

“Dengan pertumbuhan penduduk dan permintaan tinggi kepada sektor ekopelancongan, kedudukan dan keaslian HSK perlu diuruskan dengan betul menerusi peraturan dan penguatkuasaan undang-undang yang sesuai dengan keadaan sezaman,” katanya ketika dihubungi Bernama hari ini.

Beliau berkata demikian sebagai mengulas kaedah unik Jabatan Perhutanan Negeri Perlis (JPNPs) menggunakan konsep konservasi terbuka bagi mendidik masyarakat agar lebih mencintai hutan serta biodiversiti di dalamnya.

Ahmad berkata, HSK yang diuruskan dengan baik dapat menjamin kestabilan dan kelestarian flora, fauna serta ekologinya.

Bekas Presiden Persatuan Pencinta Alam Malaysia (MNS) itu juga berkata, usaha baik yang dilakukan JPNPs itu perlu diperkasakan lagi dengan memberi maklumat secara berterusan agar pengunjung terus terdidik.

Beliau berkata, HSK bukan semata-mata untuk disimpan tetapi mesti diuruskan dengan baik untuk faedah manusia.

“Manusia mesti mendapat manfaat daripada perkhidmatan ekosistem yang hutan berikan, jadi perlu ada kajian  secara mantap dan berterusan mengenai flora, fauna dan ekologi hutan.

“Dengan cari ini kita dapat memahami perkongsian hutan dengan manusia,” katanya.

Ahmad berkata, terdapat kawasan hutan yang sensitif dan ia mesti dilindungi sepenuhnya dan ada juga  kawasan yang boleh digunakan untuk ekopelancongan.

Beliau turut mencadangkan agar kerajaan negeri Perlis menjadikan sebahagian daripada hutan untuk aktiviti pendidikan, penyelidikan dan ekopelancongan.

“Pendidikan alam semula jadi juga perlu diberi tumpuan terutama apabila pendidikan STEM (Sains, Teknologi, Kejuruteraan dan Matematik) menjadi trend ketika ini,” katanya. – Bernama


Harga maksimum minyak masak botol diwarta seminggu lagi

KUALA LUMPUR, 25 Zulhijjah 1443H, Isnin – Kerajaan akan mewartakan harga maksimum minyak masak tulen dalam botol, bagi memastikan produk itu mempunyai harga maksimum dari semasa ke semasa.

Pengerusi Pasukan Khas Jihad Tangani Inflasi Tan Sri Annuar Musa berkata, langkah itu diambil setelah rundingan untuk menurunkan harga minyak dengan pihak industri terbabit tidak efektif, walaupun harga minyak sawit dunia telah turun.

“Oleh kerana ia (penurunan harga) tidak berlaku, undang-undang sedia ada membolehkan kita mewartakan barangan keperluan tertentu dengan kaedah penentuan harga maksimum.

“KPDNHEP (Kementerian Perdagangan Dalam Negeri dan Hal Ehwal Pengguna) boleh ambil langkah-langkah pewartaan, supaya minyak masak akan mempunyai harga maksimum dari semasa ke semasa,” katanya pada sidang media selepas mempengerusikan mesyuarat kali keenam Pasukan Jihad Tangani Inflasi di Bangunan Parlimen di sini hari ini.

Annuar berkata, penentuan harga maksimum tersebut dijangka akan dilaksanakan seminggu lagi. – Bernama


Pemandu mabuk lawan arus

KUALA LUMPUR, 20 Zulkaedah 1441H, Ahad – Lelaki dipercayai mabuk memandu secara melawan arus dan melulu dari Jalan PJU 7/3 Damansara ke arah Kilometer 19 Lebuhraya Damansara-Puchong (LDP) berhampiran Plaza Tol Litrak di Petaling Jaya, hari ini.

Bagaimanapun, tindakannya itu mengundang padah apabila dikesan sebelum ditahan polis.

Ketua Polis Daerah Petaling Jaya, Asisten Komisioner Nik Ezanee Mohd Faisal berkata, suspek berusia 27 tahun yang memandu Honda City mula dikesan melawan arus bermula dari Jalan PJU 7/3 Damansara pada 4.30 pagi.

“Kejadian itu kemudian disedari pihak polis bantuan bermula dari Kilometer 8 (Icon City) hingga ke Kilometer 19 LDP berhampiran Plaza Tol Litrak.

“Suspek dipercayai memandu melawan arus sejauh kira-kira 10 kilometer sebelum berjaya ditahan di lokasi terbabit.

“Hasil ujian pernafasan dilakukan mendapati lelaki berkenaan positif lebihan alkohol daripada kadar dibenarkan,” katanya seperti dilapor media tempatan, hari ini.

Nik Ezanee berkata, siasatan awal mendapati suspek bersama teman wanitanya dalam perjalanan mahu pulang ke rumahnya di Rawang.

“Difahamkan suspek mahu pulang ke rumah selepas berhibur di sebuah pusat hiburan di Damansara.

“Suspek ditahan untuk siasatan lanjut mengikut Seksyen 42 (1) dan Seksyen 45A (1) Akta Pengangkutan Jalan 1987,” katanya.

Terdahulu, rakaman video berdurasi 11 saat menunjukkan kereta berkenaan dipandu melawan arus di lokasi terbabit tular di media sosial hari ini.


Dua MP Bersatu beralih arah berdepan tindakan

BANGI, 27 Rabiulakhir 1445H, Sabtu – Dua wakil rakyat daripada Bersatu yang beralih arah memberi sokongan kepada Perdana Menteri bakal berdepan tindakan undang-undang berikutan bercanggah dengan pendirian parti.

Bersatu kini sedang meneliti dan mengumpul bukti bagi membolehkan Ahli Parlimen Jeli, Zahari Kechik dan Ahli Parlimen Gua Musang, Mohd Azizi Abu Naim dikenakan tindakan, demikian kata Ketua Penerangan Bersatu, Datuk Razali Idris.

“Kita sedang meneliti berhubung tindakan yang bakal diambil kepada mereka berdua kerana mereka menerima watikah daripada PAS.

“Dalam kes ini juga wujud unsur-unsur sogokan yang menjanjikan habuan kewangan.

“Kita sifatkan ia sebagai satu bentuk rasuah yang dilakukan secara terang-terangan,” katanya seperti dilapor media tempatan.

Razali berkata, pihaknya akan membuat laporan kepada Suruhanjaya Pencegahan Rasuah Malaysia (SPRM) dan polis kerana mereka secara jelas menyatakan sokongan kepada Datuk Seri Anwar Ibrahim untuk mendapatkan habuan kewangan.

Sebelum ini, dua lagi Ahli Parlimen Bersatu iaitu Datuk Iskandar Dzulkarnain Abdul Khalid (Kuala Kangsar) dan Datuk Suhaili Abdul Rahman (Labuan) telah digantung keahlian termasuk jawatan yang disandang di dalam parti itu.

Beliau pada masa sama menyifatkan tindakan empat wakil rakyat yang beralih arah itu sebagai pengkhianatan terhadap kepercayaan yang diberikan oleh pengundi.

Malah, katanya, ia merupakan sikap pentingkan diri sendiri kerana tidak memikirkan kerja keras yang telah dilakukan oleh jentera parti.

“Keempat-empat wakil rakyat yang beri sokongan bercanggah dengan parti ini sepatutnya letak jawatan, kosongkan kerusi dan kita adakan pilihan raya.

“Kalau nak tunjuk hebat dia berhenti, letak jawatan dan bertanding balik atas tiket yang dia sokong tu,” katanya.


PH hilang lebih 15 peratus undi Melayu pada PRN Melaka: Isham

BANGI, 17 Rabiulakhir 1443H, Isnin – Pakatan Harapan (PH) hilang lebih 15 peratus undi yang mereka peroleh pada Pilihan Raya Umum ke-14 (PRU14) yang lepas.

Ketua Penerangan Barisan Nasional (BN) Selangor, Isham Jalil berkata, 15 peratus yang hilang pada Pilihan Raya Negeri (PRN) Melaka baru-baru ini adalah daripada undi Melayu.

“Ke manakah 15 peratus undi daripada pengundi Melayu yang PH dapat pada PRU14 yang lepas hilang dalam PRN Melaka kali ini?

“Secara ringkasnya 14 peratus undi PH dari pengundi Melayu ini kekal kepada Bersatu. Manakala, satu peratus undi PH dari pengundi Melayu tersebut telah beralih kepada UMNO.

“Sebab itu Perikatan Nasional (PN) hanya dapat 24 peratus undi popular dalam PRN Melaka kali ini,” katanya.

Beliau menjelaskan, pada PRN Melaka kelmarin, keputusan undi popular BN yang merangkumi UMNO, MCA dan MIC adalah sebanyak 38 peratus, PH melibatkan PKR, DAP dan PAN (36 peratus) dan PN iaitu koalisi antara Bersatu, PAS dan Gerakan (24 peratus).

Isham berkata, sepatutnya PN mendapat lebih daripada itu iaitu jangkaan 26 peratus memandangkan PAS telah mendapat hampir 11 peratus undi popular pada PRU14 yang lepas.

Manakala Bersatu sepatutnya mengekalkan 15 peratus undi daripada pengundi Melayu yang mereka dapat pada PRU14.

“Oleh itu, PH dan Bersatu kedua-keduanya kehilangan undi dalam PRN Melaka kali ini.

“Seperkara lagi, kadar keluar mengundi yang rendah memberi kesan kepada semua parti termasuk BN, PH dan PN.

“Dan kadar 66 peratus keluar mengundi di PRN Melaka ini adalah sama dengan kadar keluar mengundi di PRN Sabah yang lepas,” katanya.


Delegasi Israel akan ke Sudan ‘normalkan hubungan’

TEL AVIV, 8 Rabiulawal 1442H, Ahad – Delegasi Israel akan ke Sudan beberapa hari lagi, selepas kedua-dua pihak bersetuju mengambil langkah untuk menormalkan hubungan, kata pemimpin negara haram Benjamin Netanyahu.

Perjanjian normalisasi yang diumumkan pada Jumaat itu turut disokong negara pembuli Amerika Syarikat (AS), menjadikan Sudan sebagai negara ketiga mengenepikan permusuhan dengan Israel dalam dua bulan terakhir.

Sebelum ini, Emiriah Arab Bersatu (UAE) dan Bahrain turut mengambil langkah sama dengan mengadakan hubungan normalisasi bersama Israel.

“Satu delegasi Israel akan berangkat ke Sudan dalam beberapa hari lagi bagi menyelesaikan perjanjian itu,” kata Netanyahu.

Bagaimanapun, tempoh untuk mencapai kesepakatan itu masih tidak jelas.

Perkara itu juga menjadi tanda tanya kepada para pemimpin Sudan mengenai sejauh mana negara itu bakal menjalin hubungan dengan Israel.

Sementara itu, Perdana Menteri Sudan memerlukan persetujuan dari Parlimen yang belum dibentuk untuk meneruskan hubungan normalisasi dengan negara haram itu.

Perkara itu sememangnya bukan mudah untuk diputuskan selain mengambil tempoh masa agak lama disebabkan terdapat pelbagai percanggahan pendapat.

Keputusan Presiden AS Donald Trump menyingkirkan Sudan dari senarai negara pengganas sekali gus memberi kesempatan kepada AS meneruskan kesepakatan itu.

Tambahan pula, ia seolah-olah masa tepat kepada Trump ketika dia mahu mendapatkan sokongan pada pilihan raya semula 3 November ini – bagi mengejar saingannya dari Parti Demokrat Joe Biden.

Trump memeterai perjanjian Israel-Sudan melalui panggilan telefon bersama Netanyahu, Perdana Menteri Sudan Abdalla Hamdok serta Ketua Majlis Peralihan Abdel Fattah Al-Burhan. -Agensi


Langkah Sheraton mungkin berulang pasca PRU15

BANGI, 22 Rabiulawal 1444H, Rabu – Tidak mustahil episod sama dalam Langkah Sheraton boleh berlaku pada Pilihan Raya Umum Ke-15 (PRU15) nanti, memandangkan tiada parti mampu menang solid bagi membentuk kerajaan stabil.

Apatah lagi, pertembungan tiga penjuru atau lebih akan menyukarkan mana-mana parti sama ada UMNO-Barisan Nasional (BN) atau PAS melalui Perikatan Nasional (PN) memenangi sesuatu kerusi Parlimen ekoran bakal berlaku pecah undi orang Melayu-Islam.

Penganalisis politik, Dr Nur Ayuni Mohd Isa berkata, kerjasama politik selepas PRU15 pasti tidak dapat dielakkan kerana UMNO-BN dilihat tidak sekuat dahulu untuk menjadi dominan seperti sebelum PRU14.

Malah, parti lain termasuk PN atau Pakatan Harapan (PH) juga dilihat berdepan situasi hampir sama, katanya.

“Akhirnya, satu kerjasama politik terpaksa dilakukan bagi membentuk kerajaan campuran seperti yang berlaku selepas PRU14 yang mana, Langkah Sheraton juga gagal mewujudkan kerajaan yang benar-benar solid.

“Dalam hal ini, sokongan parti gabungan dari Sabah dan Sarawak amat diperlukan untuk mengukuhkan sesuatu kerajaan campuran seandainya tiada parti mampu meraih majoriti mudah pasca PRU15,” katanya.

Menulis di Berita Harian hari ini, Dr Nur Ayuni berkata, perselisihan antara parti selain terlalu banyak parti berteraskan Melayu-Islam bertanding pada PRU15 nanti, dibimbangi sekadar mengulangi sejarah pilihan raya umum 2018.

Beliau berkata, keegoan parti berteraskan Melayu-Islam yang enggan bersatu sebelum PRU15 mungkin memberi kelebihan kepada PH.

“Kegagalan membentuk kerjasama politik sebelum pilihan raya turut mengakibatkan kekeliruan kepada pengundi atas pagar dan pengundi baharu membuat keputusan, sekali gus mengurangkan peluang untuk kerajaan Melayu-Islam kembali berkuasa.

“Jika pembentukan kerjasama politik dapat dilakukan sebelum pilihan raya, maka banyak perbezaan dapat diselesaikan, sekali gus memudahkan pengundi membuat keputusan,” katanya.

Langkah Sheraton menyaksikan peletakan jawatan Tun Dr Mahathir Mohamad sebagai Perdana Menteri ketujuh dan pelantikan Tan Sri Muhyiddin Yassin sebagai Perdana Menteri kelapan.

Krisis politik ini memperlihatkan kejatuhan kerajaan gabungan Pakatan Harapan (PH) – , yang hanya mampu bertahan selama 22 bulan sahaja.


Sempadan Gaza dibuka ketika gencatan senjata

RAFAH, 10 Muharram 1444H, Isnin – Trak membawa muatan petrol memasuki Gaza ketika gencatan senjata antara negara pengganas Israel dan pejuang Jihad Islam memberi harapan konflik yang mengorbankan puluhan rakyat Palestin berakhir.

Kenderaan sarat dengan bahan api itu dilihat memasuki sempadan di selatan Gaza, menamatkan masalah kekurangan bekalan yang teruk sehingga menyebabkan satu-satunya stesen jana kuasa di situ ditutup pada Sabtu lalu.

Ketibaan bekalan itu penting susulan pelaksanaan gencatan senjata pada jam 11.30 malam Ahad, bagi membendung pertempuran terburuk di Gaza sejak perang 11 hari tahun lalu yang memusnahkan wilayah pesisir pantai Palestin.

Kementerian Kesihatan Gaza berkata, 15 kanak-kanak antara 44 yang terbunuh dalam pertempuran selama tiga hari itu.

Walaupun berlaku serangan roket menjelang gencatan senjata, tiada sebarang laporan daripada kedua-dua pihak yang melanggar perjanjian itu setakat ini.

Tentera Israel berkata, laluan di kawasan sempadan akan dibuka secara beransur-ansur pada Isnin.

“Sudah diputuskan bahawa sekatan akan ditarik balik secara beransur-ansur, yang menyaksikan rakyat Israel yang tinggal berhampiran Gaza kekal berlindung di tempat perlindungan,” katanya.

Sejak Jumaat, Israel melancarkan pengeboman udara dan artileri berat ke atas kedudukan Jihad Islam di Gaza, menyebabkan kumpulan pejuang itu melepaskan ratusan roket sebagai tindakan balas.

Selain mereka yang terbunuh, pegawai kesihatan Gaza berkata, 360 orang cedera di kawasan Palestin yang dikendalikan Pergerakan Perjuangan Islam Palestin (Hamas). – Agensi

Pautan berkaitan;


Ustaz Zamani akan perjuang peruntukan RM5 bilion ganti tanah rizab Melayu

Oleh Ainul Illia Meor Suzurudin

TAMPIN, 15 Rabiulakhir 1444H, Khamis – Calon Pejuang di Parlimen Tampin, Ustaz Zamani Ibrahim berjanji mahu menyelesaikan isu  tanah rizab Melayu yang semakin berkurangan dan tidak diganti kerajaan negeri.

“Tanah rizab Melayu di Negeri Sembilan tinggal 5.49 peratus sahaja. Sepatutnya ada 50 peratus tanah rizab Melayu di seluruh negara.

“Malangnya, tanah yang diambil selama ini tidak diganti semula,” katanya kesal memikirkan nasib dan masa depan orang Melayu di tanah air sendiri.

Beliau berkata demikian dalam ceramah umum di Rumah Rakyat Repah, malam ini.

Anak jati Tampin itu mempersoal sama ada UMNO boleh membela nasib Melayu – lebih-lebih lagi isu tanah rizab ini sudah berlarutan sejak sekian lama.

Sindirnya, lidah boleh bercakap membela Melayu, namun perbuatan mereka menghancurkan orang Melayu, menggadaikan tanah rizab Melayu.

“Tiada langsung fikir untuk menggantikan tanah rizab Melayu.

“Inilah sebab utama saya masuk Parlimen saya nak bersuara, mendesak supaya diberi peruntukan RM5 bilion setiap tahun untuk membeli tanah ganti tanah rizab Melayu kerana kita yakin kitalah yang mempertahankannya,” katanya.


Desakan PRN Johor serlah sifat tamak parti tertentu

Oleh Athirah Huda Zalhe

BANGI, 16 Jamadilakhir 1443H, Rabu – Selepas Pilihan Raya Negeri (PRN) Melaka dan Sarawak tahun lalu, kini Johor pula dikhabarkan ‘sibuk’ menentukan parti mana yang bakal menerajui kerajaan negeri.

Ada parti yang mendakwa, PRN perlu diadakan demi memastikan kestabilan kerajaan negeri, kononnya tindakan yang bertanggungjawab untuk mengembalikan mandat kepada rakyat.

Pada masa sama, ada juga parti yang menolak, tidak setuju terhadap sebarang usaha untuk mengadakan PRN dalam masa terdekat – kerana menganggap banyak lagi isu rakyat masih belum selesai.

Atas sebab itu, parti BERJASA menyifatkan isu ketidakstabilan politik di Johor tidak timbul, memandangkan pembangkang jelas menyatakan komitmen mereka selain menolak pelaksanaan PRN.

Presiden BERJASA, Haji Zamani Ibrahim berkata, desakan PRN Johor bukan mendahulukan isu rakyat, sebaliknya semata-mata untuk memastikan agenda parti dan kelangsungan kerjaya politik individu tertentu.

“PRN Johor adalah strategi untuk mengelakkan UMNO terbelah dua. Ada terdengar usaha untuk menyingkirkan Datuk Seri Najib Razak dan Datuk Seri Ahmad Zahid Hamidi serta pimpinan Bersatu akan memberikan sokongan kepada UMNO pimpinan Datuk Seri Ismail Sabri Yaakob.

“Apabila pimpinan Bersatu bekerjasama dengan UMNO pimpinan Ismail Sabri, maka PAS juga akan turut bersama dengan kerjasama tersebut.

“Inilah yang dinyatakan oleh pimpinan PAS bekerjasama dengan Muafakat Nasional dan terus memperteguhkan hubungan dengan Perikatan Nasional,” katanya kepada Ismaweb.net, hari ini.

Beliau berkata, PRN Johor juga dilihat sebagai satu desakan supaya Pilihan Raya Umum ke-15 (PRU15) segera diadakan.

Katanya, UMNO cukup bimbang sekiranya PRU15 tidak disegerakan kerana pergolakan dalaman akan memberi kesan yang tidak menguntungkan parti itu, khususnya bagi beberapa pemimpin yang sedang terpalit dengan kes mahkamah.

“BERJASA melihat PRN Johor tidak lebih daripada menzahirkan ketamakan pimpinan parti itu sendiri.

“Di samping itu juga, menggambarkan sebuah parti yang sudah hilang hala tuju dan agenda rakyat,” katanya.

Oleh itu, Haji Zamani berkata, PRU15 adalah peluang untuk rakyat memilih pemimpin daripada parti yang membawa agenda segar untuk mereka, selain menyingkirkan pemain politik muka lama yang tiada agenda.

Ini kerana katanya, barisan politikus lama ini tidak akan berundur daripada pentas politik kecuali dengan kuasa rakyat untuk mengundurkan mereka.

“Mereka hanya fikir PRN sahaja sedangkan rakyat masih memikirkan tentang kelangsungan hidup. Kekayaan parti disimpan untuk kegunaan PRN sedangkan rakyat perlu dibantu.

“Mereka tidak peduli kesusahan rakyat lagi sebaliknya mereka lebih mengutamakan nasib politik diri sendiri untuk terus berkuasa dan menjadi kaya,” katanya.

Spekulasi mengenai PRN Johor timbul susulan kematian Ahli Dewan Undangan Negeri Kempas, Datuk Seri Osman Sapian daripada Bersatu pada 21 Disember lalu, yang menyaksikan kerajaan negeri kini memerintah dengan hanya kelebihan satu kerusi majoriti di DUN Johor.

DUN Johor mempunyai 56 kerusi yang terdiri daripada UMNO dan DAP masing-masing memiliki 14 kerusi, Bersatu (11 kerusi), MIC (2), PAS (1), Parti Amanah Negara (6) dan PKR (7).

Pautan berkaitan:


Cukuplah Tun M, rakyat perlukan politik baharu bebas ‘warlord’

BANGI, 17 Safar 1442H, Isnin – Tun Dr Mahathir Mohamad dinasihatkan supaya tidak meneruskan hasratnya untuk bertanding pada Pilihan Raya Umum Ke-15 (PRU15) nanti.

Bekas Perdana Menteri itu memberi bayangan berkemungkinan bertanding lagi pada PRU akan datang, selepas penyokongnya tidak bersetuju beliau bersara.

Sebelum ini, Dr Mahathir mendakwa tidak berhasrat bertanding, namun akan kekal dalam arena politik dengan melawan gejala rasuah melalui parti baharunya, Parti Pejuang Tanah Air (Pejuang).

Beliau yang berusia 95 tahun dan memegang rekod Perdana Menteri tertua di dunia itu berkata, pengumuman yang dibuat mencetuskan rasa kurang senang dalam kalangan penyokongnya.

Bagaimanapun, Naib Presiden Ikatan Muslimin Malaysia (ISMA), Prof Dr Zainur Rashid Zainuddin berpendirian sebaliknya terhadap hasrat Dr Mahathir itu.

Beliau berkata, rakyat dan negara kini memerlukan politik baharu yang bebas daripada ‘warlord’ politik.

“Cukuplah Tun. Dahulukan pemimpin muslim berwibawa, amanah dan kompeten yang mendahulukan agenda agama, bangsa dan negara.

“Saya yakin bahawa Malaysia tidak ketandusan pemimpin pelapis yang berwibawa,” katanya dalam kenyataan, hari ini.

Selain memegang rekod Perdana Menteri tertua di dunia ketika memegang tampuk pemerintahan untuk kali kedua selepas Pakatan Harapan menang pilihan raya pada Mei 2018, Dr Mahathir juga antara Perdana Menteri paling lama berkhidmat bermula 1981 hingga 2003.


Gelombang sokong PN lebih kuat berbanding PRU15: Sanusi

SIK, 25 Muharam 1445H, Sabtu – Ketua Pengarah Pilihan Raya Perikatan Nasional (PN), Datuk Seri Muhammad Sanusi Md Nor  berkata, gelombang sokongan terhadap gabungan itu pada Pilihan Raya Negeri (PRN) ini adalah jauh lebih kuat berbanding ketika Pilihan Raya Umum Ke-15 (PRU15).

Menteri Besar sementara itu melahirkan keyakinan bahawa gelombang ini akan membolehkan PN mengekalkan tiga negeri – Kedah, Kelantan, dan Terengganu – sambil menjangkakan kemungkinan perubahan tiga negeri yang dipegang Pakatan Harapan (PH).

“Saya mempunyai pandangan positif mengenai pilihan raya hari ini. Alhamdulillah, ramai pengundi tiba awal di pusat mengundi untuk membuang undi.

“Sebagai calon, sememangnya saya berharap parti saya akan muncul sebagai pemenang. Saya melihat peluang yang menjanjikan berdasarkan perkembangan sejak beberapa hari lalu.

“Terdapat tanda-tanda gelombang yang jauh lebih besar daripada yang dilihat semasa PRU15, khususnya di Kedah dan Selangor. Terdapat potensi kejutan di Pulau Pinang, dan peningkatan di Negeri Sembilan. Kedah dan Kelantan adalah negeri yang selamat (untuk PN).

“Saya percaya akan ada perubahan dalam kerajaan negeri selepas pilihan raya ini, walaupun mungkin tidak berlaku di semua negeri, tetapi akan ada beberapa peralihan,” katanya kepada pemberita selepas membuang undi di pusat pengundian SK Bandar Baharu Beris Jaya di sini.

Sanusi berkata, beliau mengharapkan peratusan keluar mengundi sebanyak 83 peratus hari ini, sama seperti peratusan keluar mengundi yang dicatatkan pada PRU15.

“Saya percaya gelombang itu jauh lebih kuat berikutan lebih ramai pengundi luar kawasan yang kembali membuang undi.

“Kehadiran pengundi yang lebih tinggi akan menghasilkan kemenangan yang lebih besar kepada PN. Penyokong Pakatan Harapan yang berada di luar kawasan mengelak daripada kembali mengundi kerana mereka faham bahawa undi mereka tidak akan mengubah keputusan,” dakwanya.

Sanusi, yang mempertahankan kerusi Jenerin untuk penggal kedua berdepan pertembungan langsung dengan calon Barisan Nasional (BN), Datuk Muhamad Khizri Abu Kassim.

Pada Pilihan Raya Umum Ke-14 (PRU14) Sanusi menewaskan penyandang BN, Mahadzir Abdul Hamid dan calon PH, Mohd Nazri Abu Hassan dengan majoriti 2,455 undi dalam pertembungan tiga penjuru.

Terdapat 35,079 pengundi yang layak di kawasan itu dengan lebih 90 peratus adalah pengundi Melayu.


Masjid, surau di Wilayah Persekutuan disaran baca Qunut Nazilah

KUALA LUMPUR, 20 Safar 1442H, Khamis – Semua masjid dan surau di seluruh Wilayah Persekutuan disaran membaca Qunut Nazilah ketika solat fardu Jumaat, esok.

Pengarah Jabatan Agama Islam Wilayah Persekutuan Mohd Ajib Ismail berkata bacaan Qunut Nazilah itu bertujuan memohon kepada Allah SWT agar penduduk Wilayah Persekutuan dan Malaysia dihindari daripada wabak COVID-19.

“Para imam juga digalakkan berqunut nazilah ketika solat subuh setiap hari di masjid dan surau masing-masing,” katanya dalam satu kenyataan hari ini. – Bernama


Maaf? Sukar untuk ungkapkan kata-kata itu

JOHOR BAHRU, 27 Safar 1442H, Khamis – Isteri anggota Tentera Laut Diraja Malaysia (TLDM) – yang maut dalam kemalangan – sukar untuk memaafkan pemandu wanita yang mengakibatkan kematiannya suaminya.

Sabtu lalu, Laskar Kanan, Mohd Rizal Suberi, 31, maut dalam satu nahas jalan raya yang membabitkan tiga kereta di Jalan Harimau Tarum berhampiran Plaza Pelangi.

Bapa kepada tiga anak itu maut apabila kereta Honda Accordnya dirempuh Perodua Myvi – yang dipandu seorang wanita.

Balu Allahyarham, Nurul Asyiken Amir berkata, beliau dan tiga anaknya masih berada dalam keadaan terkejut dan sedih sehingga memberi kesan emosi mendalam kepada mereka semua.

“Saya tidak dapat berikan jawapan, sama ada kami maafkan pemandu wanita itu kerana sukar mengungkapkan kata-kata itu.

“Anak sulung yang berusia lima tahun sudah menonton video kereta bapanya dirempuh wanita itu dan kemudian bertanya ‘Mama, kenapa perempuan itu langgar papa sampai mati.’ Hati saya hancur. Derita itu hanya saya dan anak-anak yang akan tanggung.

“Bila awak kata wanita itu minta maaf kepada kami, sukar untuk kami terima,” katanya seperti dilapor Berita Harian hari ini.

Terdahulu, pemandu Myvi, Nur Fatin Nasrah Suhaimi, 23, memohon maaf dan ampun kepada keluarga Allahyarham.

Nur Fatin berkata demikian ketika prosiding di Mahkamah Majistret hari ini ketika dihadapkan atas tuduhan memandu kereta di bawah pengaruh dadah hingga menyebabkan kematian Mohd Rizal di lampu isyarat Kilometer 4, Jalan Johor Bahru-Kota Tinggi pada pukul 8.24 pagi, 10 Oktober lalu.

Pada masa sama, Nurul Asyiken yang juga guru agama di Bandar Tenggara, Kota Tinggi menafikan beliau tidak menerima suratan takdir, namun katanya, hatinya hancur apabila mengenangkan Allahyarham baharu sahaja menyambut ulang tahun kelahirna anak sulung mereka.

“Kami sekeluarga baru sahaja berkumpul dan gembira bersama, tiba-tiba jadi macam ini. Hati mana tidak sedih,” katanya.

Beliau turut berharap wanita berkenaan insaf dan menyesali perbuatannya, selain tidak mengulangi semula kesalahan sama pada masa depan.

“Saya harap benda ini dijadikan iktibar kepada orang ramai di luar sana supaya berhati-hati ketika memandu, kerana sebarang kesilapan membuatkan ada keluarga yang hilang insan yang paling mereka sayangi, ” katanya.


Bersungguh mahu guna kalimah Allah untuk misi Kristianisasi?

BANGI, 28 Rejab 1442H, Jumaat – Penggunaan kalimah Allah bagi penganut agama Kristian didakwa bukannya berlaku dalam bentuk yang tidak dirancang, sebaliknya strategi yang dipanggil ‘kontekstualisasi’.

Kontekstualisasi secara mudah bermaksud, menggunakan perbendaharaan kata atau istilah atau perlambangan agama/budaya bangsa lain ke dalam agama Kristian untuk tujuan menghampirkan minda penganut agama lain tersebut kepada agama Kristian bagi tujuan menariknya ke agama itu.

Timbalan Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni mendakwa, dalam dakyah Kristian, ia berlaku dengan begitu terancang dan halus.

Sebagai contoh menggunakan perkataan al-Kitab bagi menggantikan perkataan Bible atau Injil. Gereja yang mula dipanggil sebagai Rumah Allah.

Begitu juga seperti menggunakan perkataan Maulid Isa bagi sambutan kelahiran Isa as. Menggunakan perkataan selawat menggantikan nyanyian gereja mereka dan sebagainya.

“Dari situ, kita dapat faham bahawa tujuan orang Kristian bermatian-matian ingin menggunakan kalimah Allah adalah untuk misi Kristianisasi itu sendiri.

“Tidak ada kaitan dengan semangat patriotik untuk bertutur bahasa Melayu, tidak ada kaitan dengan kekeliruan nama tuhan mereka, tidak ada kaitan dengan isu membetulkan ‘kesilapan’ penghakiman mahkamah dan tidak ada kaitan dengan apa pun kecuali hanya untuk dakyah Kristian.

“Mereka akan gunakan apa juga cara untuk itu. Sekarang mereka menggunakan saluran undang-undang. Masa akan datang mungkin mereka akan paksakan dengan cara lain. Dan sebelum ini pun mereka gunakan juga kalimah Allah secara senyap-senyap,” dakwanya dalam kenyataan, hari ini.

Sehubungan itu, Ustaz Fauzi menggesa tindakan sewajarnya dari umat Islam untuk menangani isu dakyah Kristian dan gejala murtad itu sendiri.

“Sebarang usaha dalam isu perundangan hendaklah dijuruskan ke arah menghalang dakyah Kristian itu. Sebarang usaha dialog antara agama juga mesti menjurus ke arah itu.

“Jangan bazirkan tenaga melakukan sesuatu yang mungkin tidak menyelesaikan akar umbi masalah,” katanya.

Sebelum ini, Mahkamah Tinggi memutuskan penganut agama Kristian boleh menggunakan kalimah Allah dan tiga perkataan lain, dalam penerbitan agama itu, untuk pendidikan dalam komuniti mereka.

Selain kalimah Allah, penggunaan perkataan iaitu solat, Kaabah dan Baitullah juga dibenarkan kepada orang Kristian.


Penunjuk perasaan pertahan Sheikh Jarrah ditahan di Washington

WASHINGTON, 22 Jamadilakhir 1443H, Selasa – Beberapa orang telah ditangkap pada hari Ahad selepas menyertai protes aman di luar kedutaan Israel di Washington, bagi membantah pengusiran paksa rakyat Palestin dari kejiranan Sheikh Jarrah, Baitulmaqdis Timur dan kawasan lain di Palestin yang diduduki.

Pada awal hari itu, ratusan aktivis pro-Palestin berkumpul di hadapan kedutaan untuk membantah dasar Israel terhadap rakyat Palestin.

Selepas menghalang jalan di hadapan kedutaan, penunjuk perasaan memasang tiga khemah dan meletakkan sepanduk di hadapan pintu pagar bangunan.

Ramai penunjuk perasaan memakai keffiyeh hitam dan putih, selempang yang melambangkan penentangan Palestin terhadap penjajahan serta pendudukan rejim pengganas Israel, sambil mereka mengangkat sepanduk berkata, “Lepaskan Sheikh Jarrah!”

Pergerakan Belia Palestin (PYM), pertubuhan yang menganjurkan protes aman berkata, tujuh penunjuk perasaan telah ditangkap selepas protes dan mereka ditahan di dua presint di Washington.

Protes itu berlaku di tengah-tengah kecaman meluas terhadap keputusan Israel minggu lalu untuk merobohkan rumah keluarga Salhiya di Sheikh Jarrah, menyebabkan 18 orang, termasuk kanak-kanak, kehilangan tempat tinggal.

Perobohan itu dilakukan pada hari Rabu oleh operasi keselamatan besar Israel yang menyaksikan tentera Israel menyerbu rumah Mahmoud Salhiya dengan ganas sebelum menangkapnya, beberapa saudara dan penyokongnya.

“Kami semua keluar ke sini hari ini untuk membantah keterlibatan AS dalam jenayah perang dan membiayai jenayah perang yang Israel lakukan terhadap rakyat Palestin.

“Israel pada masa ini melakukan pembersihan etnik rakyat Palestin di Sheikh Jarrah, di al-Naqab, dan di al-Khalil. Dan kami tidak mahu duit cukai kami pergi ke arah itu,” kata penganjur PYM, yang enggan dikenali.

Ketika ini, 37 keluarga Palestin tinggal di Sheikh Jarrah, enam daripada mereka

menghadapi pengusiran yang bakal berlaku.

Sejak 2020, mahkamah Israel telah mengarahkan pengusiran 13 keluarga Palestin di kawasan kejiranan itu. Mei lalu, pengusiran paksa beberapa keluarga mencetuskan gerakan protes antarabangsa, dengan puluhan ribu orang berarak di Washington, New York, London dan banyak bandar utama lain di seluruh dunia.

Selebriti terkenal termasuk Bella Hadid, Mark Ruffalo, The Weeknd, Halsey, dan Kehlani, semuanya tampil sebagai solidariti dengan rakyat Palestin, sama ada secara langsung mengambil bahagian dalam protes atau berkongsi suara mereka di media sosial. – Agensi


Timbalan Menteri Alam Sekitar dan Air positif COVID-19

KUALA LUMPUR, 15 Safar 1442H, Sabtu – Timbalan Menteri Alam Sekitar dan Air, Datuk Dr Ahmad Masrizal Muhammad mengesahkan beliau positif COVID-19 selepas ujian kedua dilakukan Rabu lalu, dan kini dirawat di Hospital Sungai Buloh.

Ahmad Masrizal berkata, beliau tidak mempunyai sebarang gejala dan ujian pertama yang dilakukan pada 23 September lepas di Kota Kinabalu ketika kempen pilihan raya negeri Sabah menunjukkan keputusan negatif.

“Bagaimanapun selepas keputusan kedua yang mendapati positif, saya dimasukkan ke Hospital Sungai Buloh pada Khamis dan kini, Alhamdulillah saya sihat.

“Sejak ujian pertama dilakukan, saya tiada sebarang tanda-tanda demam dan batuk. Cuma sebelum masuk pejabat Isnin lalu, saya telah mengambil inisiatif sendiri untuk buat ujian swab sekali lagi dan mendapati keputusannya positif,” katanya dalam kenyataan hari ini.

Sebelum ini, beberapa pemimpin parti politik turut disahkan positif COVID-19 antaranya Ketua Penerangan UMNO, Shahril Hamdan dan Ahli Majlis Tertinggi UMNO, Datuk Razlan Muhammad Rafii.

Tambahnya, ketika menunggu keputusan ujian pertama dan kedua, dia telah menjalani kuarantin bersendirian di rumah.

“Saya mengharapkan agar kita semua tidak mengambil mudah ancaman COVID-19 ini. Jika ada peluang untuk buat ujian kedua atau ketiga pergilah,” katanya. – Bernama


PEMBELA sahut pengisytiharan darurat penuh taat

1. KAMI daripada Pertubuhan-Pertubuhan Pembela Wanita Islam atau Wanita PEMBELA amat bersetuju dan menyokong penuh perisytiharan darurat bawah Seri Paduka Baginda Yang Di Pertuan Agong Al-Sultan Abdullah Ri’ayatuddin Al-Mustafa Billah Shah, dengan memperkenan tempoh pelaksanaan sehingga 1 Ogos 2021 atau sehingga suatu tarikh yang lebih awal, jika angka kes pandemik COVID-19 lebih positif dalam usaha mengekang penularannya daripada merebak luas dan merbahayakan nyawa rakyat Malaysia.

2. Kami juga dari Wanita PEMBELA menyeru rakyat terutamanya kaum wanita agar jangan mudah terpedaya dengan dakyah daripada pihak yang tidak bertanggungjawab, yang bertujuan mahu menghuru-harakan keadaan negara.

Kita kaum wanita harus terus tenang dan fahami bahawa Pengisytiharan Proklamasi Darurat ini adalah sah berdasarkan kepada Fasal (1) Perkara 150 Perlembagaan Persekutuan.

3. Ia bukan darurat ketenteraan seperti yang digembar-gemburkan seolah-olah seperti peristiwa 13 Mei 1969 yang mana angkatan bersenjata turun dan mengawal keadaan.

Sebaliknya, ia adalah darurat bagi memudahkan pihak kerajaan membasmi penularan wabak COVID-19 tanpa gangguan dari pihak politikus, yang mementingkan agenda politik mereka, yang bukan meletakkan keutamaan bagi menjaga kesihatan rakyat dan keselamatan negara.

4. Wanita PEMBELA berasa yakin bahawa perisytiharan darurat ini selain bertujuan untuk menangani pandemik COVID-19, ia juga bertujuan untuk kelancaran kerajaan menjana semula kepesatan ekonomi negara, dan ini terbukti apabila pagi ini catatan bursa saham menunjukkan peningkatan pelaburan.

5. Tidak ada kerahan atau arahan supaya sektor perniagaan runcit dan yang lainnya dipaksa tutup, malah jentera kerajaan dan juga beberapa sektor ekonomi seperti pasaraya, perkilangan dan seumpamanya masih berjalan seperti biasa.

Ianya sebagai langkah kepada usaha untuk memberi fokus sepenuhnya kepada pemulihan ekonomi, yang bukan hanya tertumpu pada kesihatan rakyat tetapi juga memberi kepercayaan kepada pelabur bahawa kerajaan menguasai negara sepenuhnya.

6. Yakinlah dan akurlah dengan hemat perkenan Yang Di Pertuan Agong setelah baginda Tuanku memperhalusi penjelasan YAB Perdana Menteri beserta sembah taklimat daripada Ketua Setiausaha Negara, Peguam Negara, Panglima Angkatan Tentera, Ketua Polis Negara, Ketua Pengarah Kesihatan, dan Pengerusi Suruhanjaya Pilihan Raya, maka Tuanku Al-Sultan Abdullah berpandangan bahawa penularan wabak COVID-19 di negara ini berada di tahap yang amat kritikal dan keperluan kepada Pengisytiharan Proklamasi Darurat berdasarkan Fasal (1) Perkara 150 Perlembagaan Persekutuan dalam mengemudi negara kita.

7. Semua ahli politik, NGO atau Pertubuhan Islam Bukan Kerajaan (PIBK), dan jentera kerajaan diseru untuk bersama-sama turun membantu rakyat yang kesusahan dalam mengharungi saat yang sangat genting ini.

Negara bukan hanya berdepan dengan COVID-19 tetapi juga bencana banjir besar yang melanda sebahagian negeri-negeri di Pantai Timur terutamanya negeri Kelantan, Terengganu, Pahang dan tidak terkecuali negeri Johor.

Banjir besar ini telah mengakibatkan ramai rakyat sengsara apabila kebanyakan rumah ditenggelami air.

8. Justeru, sebagai penutup kalam, kami dari Wanita PEMBELA mengajak rakyat seluruhnya khusunya kaum wanita agar kita sama-sama bermuhasabah memperbaiki diri dan berdoa agar kesengsaraan rakyat yang menimpa ke atas negara yang kita kasihi hari ini, dapat dipulihkan dengan seberapa segera daripada bencana besar ini.

Semoga kita semua terselamat melepasi dugaan besar daripada Allah SWT ke atas kita hamba-hamba-Nya yang lemah lagi daif yang mengharapkan pertolongan daripada-Nya. Amin, InsyaAllah.

Daulat Tuanku

Hajah Asral Widad
Pengasas dan Pengerusi PACU
Timbalan Ketua Wanita PEMBELA


Datuk Rosli ada wawasan jelas, ‘no hanky panky’: Dr Fadzilah Kamsah

BANGI, 19 Rabiulakhir 1444H, Selasa – Rekod cemerlang Datuk Mohd Rosli Ramli sebagai seorang pemimpin dan aktivis politik serta sosial langsung tidak dapat disangkal lagi.

Ia diakui pakar motivasi terkenal negara, Datuk Dr Mohd Fadzilah Kamsah yang pernah menjalinkan kerjasama dengan calon Pejuang di Parlimen Putrajaya itu ketika menjadi Duta Yayasan Ikhlas.

Beliau berkata, Mohd Rosli memulakan Yayasan Ikhlas daripada kosong kepada satu yayasan yang bergerak maju dan dapat memberi khidmat kepada negara.

Berkongsi pengalaman beliau, Dr Fadzilah berkata, bekas Pengerusi Lembaga Pemegang Amanah Yayasan Ikhlas itu akan melaksanakan sesuatu kerja daripada awal sehingga akhir.

“Keduanya dia ‘no hanky panky’. Dia punyai wawasan jelas dan akan buat dengan Lillahi Taala.

“Yang ketiganya seorang pemimpin yang dapat berikan dorongan, motivasi dan semangat kepada orang di bawahnya.

“Dan saya bertindak sebagai duta dan juga sahabat terlibat sama dalam kerja-kerja kemasyarakatan membantu masyarakat seluruh negara melalui Yayasan Ikhlas,” katanya menerusi rakaman video berdurasi 57 saat.

Seiring nama yang bermakna, Dr Fadzilah berharap Mohd Rosli menjadi penyampai, pembawa berita, maklumat dan harapan kepada masyarakat yang memilih beliau sebagai pemimpin.

“Dan kita berdoa, orang bernama Rosli dapat membawa maklumat, matlamat dan juga risalah yang terbaik untuk masyarakat setempat dan sejagat Insya-Allah,” katanya.

Parlimen Putrajaya menyaksikan pertembungan enam penjuru antara Barisan Nasional (BN), Perikatan Nasional (PN), Pakatan Harapan (PH), Pejuang dan dua calon Bebas.

Mereka ialah Datuk Seri Tengku Adnan Tengku Mansor (BN-UMNO), Naib Presiden Bersatu, Datuk Dr Radzi Jidin (PN-Bersatu), Dr Noraishah Mydin Abdul Aziz (PH-PKR), Timbalan Presiden BERJASA, Datuk Mohd Rosli Ramli (Pejuang) serta dua calon Bebas iaitu Lim Fice Bee dan Samsudin Mohamad Fauzi.


Varian Delta cenderung jadi dominan beberapa bulan lagi: WHO

GENEVA, 5 Zulhijjah 1442H, Khamis – Varian Delta yang setakat ini sudah dikenal pasti di 111 negara, wilayah atau kawasan, berkemungkinan akan menjadi strain dominan di seluruh dunia, menyebabkan peningkatan kes jangkitan dan kematian baharu, kata Pertubuhan Kesihatan Sedunia ( WHO) pada Rabu, lapor Xinhua.

Pada minggu lalu Afghanistan, Nigeria, dan Ecuador adalah antara 15 negara yang melaporkan kes pertama membabitkan varian yang lebih mudah merebak itu, kata WHO dalam satu kenyataan.

Menurut kenyataan itu lagi strain Delta cenderung merebak ke lebih banyak negara dan kemungkinan akan menjadi varian COVID-19 yang dominan “dalam beberapa bulan akan datang.”

Berdasarkan data WHO, seluruh dunia menyaksikan lonjakan kes COVID-19 sejak seminggu lalu. – Bernama


BERJASA sokong tema kerajaan, idea Pemuda PN pun ‘ok’ kerana demokrasi rai perbezaan

BANGI, 5 Safar 1445H, Selasa – BERJASA menyokong tema Malaysia Madani: Tekad Perpaduan, Penuhi Harapan yang ditetapkan Kerajaan Persekutuan sempena sambutan Hari Kebangsaan, bulan ini.

Bagaimanapun, BERJASA juga tidak menolak tindakan blok pembangkang, Perikatan Nasional (PN) mengemukakan tema berasingan seperti yang dicadangkan Ketua Pemudanya, Ahmad Fadhli Shaari.

Sebelum ini, Ahmad Fadhli yang juga Ahli Parlimen Pasir Mas memaklumkan, negeri di bawah pentadbiran PN mungkin menggunakan logo dan tema Hari Kebangsaan yang berbeza untuk sambutan peringkat negeri, berbanding yang diumumkank peringkat Persekutuan.

Beliau berkata, Perlis, Kedah, Kelantan dan Terengganu yang diperintah parti itu berkemungkinan menggunakan logo dan tema alternatif yang dilancarkan Pemuda PN.

Mengulas perkara itu, Ketua Penerangan BERJASA, Mohd Hamdan Mohd Sharif percaya amalan demokrasi yang ditetapkan Malaysia sejak sekian lama meraikan perbezaan yang ada, selagi tidak membawa kesan negatif sehingga mampu merosakkan perpaduan negara.

“Kita sebagai sebuah negara demokrasi meraikan perbezaan idea dan pendapat yang dilontarkan ramai pihak. Tema umumnya yang ditetapkan kerajaan Persekutuan kita terima dan apa yang ditetapkan oleh PN juga kita sambut.

“Kami di BERJASA juga membawa tema hari kemerdekaan tersendiri iaitu ‘Ini Tanah Berdaulat’ kerana kita melihat tema ini sememangnya bersesuaian dengan identiti negara yang sepenuhnya berdaulat dan merdeka,” katanya.

Mohd Hamdan berkata, tema yang ditonjolkan PN sebagai ‘Teguh Muafakat, Malaysia Sejahtera’ dilihat masih mengangkat identiti rasa cinta akan negara dan beliau menganggap tiada masalah untuk tema itu digunapakai.

“Namun, penyampaian ke atas nama tema itu perlu diperjelaskan oleh PN secara terperinci bagi mengelakkan salah faham orang ramai.

“Kita khuatir orang ramai akan melihat ia sebagai satu retorik politik yangs seakan-akan ingin ‘melawan’ segala dasar yang dibawa oleh kerajaan Persekutuan,” katanya.

Serentak itu, Mohd Hamdan menggalakkan negeri-negeri lain khususnya pembangkang untuk terus menyokong dan meraikan tema Malaysia Madani: Tekad Perpaduan, Penuhi Harapan yang dilancarkan kerajaan Persekutuan.

Beliau berkata, BERJASA juga tiada masalah untuk menyambut tema berkenaan, namun tetap juga menggunapakai penetapan tema dan kempen ‘Ini Tanah Berdaulat’.


Sekolah UNRWA di Khan Younis jadi sasaran terbaharu rejim

GAZA, 5 Rabiulakhir 1445H, Jumaat – Sebuah sekolah kendalian Agensi Bantuan dan Kerja Pertubuhan Bangsa-Bangsa Bersatu bagi Pelarian Palestin (UNRWA) di Khan Younis yang menjadi tempat perlindungan penduduk Gaza kini menjadi sasaran terbaharu rejim negara haram.

Agensi berita Wafa melaporkan, ratusan penduduk berlindung di sekolah-sekolah selepas rejim pengganas memusnahkan kediaman mereka.

Rejim turut melancarkan serangan di kawasan perumahan berhampiran Sekolah Ahmed Abdel Aziz – yang menempatkan penduduk yang kehilangan tempat tinggal di kawasan Al-Hawoz di kem Khan Younis, selatan Semenanjung Gaza.

Menurut agensi berita itu, sembilan dilaporkan syahid termasuk tujuh kanak-kanak terkorban dalam serangan bom di Selatan Khan Younis.

Kesemua mereka dikejarkan ke Hospital Nasser di bandar itu dan kebanyakan mangsa masih dalam runtuhan.

Jurucakap Kementerian Kesihatan, Dr Shraf Al-Qudra berkata, mangsa pembunuhan beramai-ramai di Khan Younis dan Rafah terdiri daripada kanak-kanak dan wanita.

Sementara itu, di Kem Buseirat, seorang bayi terkorban manakala puluhan yang lain cedera angkara serangan bom rejim pengganas.

Rejim negara haram itu memperbaharui serbuan ke atas pelbagai kawasan kediaman dan bangunan di Rafah, selatan Semenanjung Gaza.

Saksi melaporkan kira-kira 20 rakyat Palestin syahid akibat pengeboman yang menyasarkan dua buah rumah orang awam. – Agensi


PRU15: PH Negeri Sembilan bincang bubar DUN ikut Parlimen

SEREMBAN, 5 Muharram 1444H, Rabu – Kepimpinan tertinggi Pakatan Harapan (PH) Negeri Sembilan akan berbincang mengenai keperluan pembubaran Dewan Undangan Negeri (DUN) selari dengan Parlimen bagi memberi laluan kepada Pilihan Raya Umum Ke-15 (PRU15).

Pengerusi PH Negeri Sembilan, Datuk Seri Aminuddin Harun berkata, beliau juga akan membawa perkara itu ke Majlis Presiden PH bagi menyatakan pandangannya.

“Semua parti sekarang sedang persiapkan jentera masing-masing selain beranggapan paling cepat (PRU15) diadakan (ialah) dua bulan dari sekarang, hujung tahun ini atau awal tahun depan, bergantung kepada Perdana Menteri.

“Di peringkat negeri, saya akan bincang dengan rakan dalam PH untuk tentukan sama ada ikut atau tidak (bubar DUN)… kita tak terikat tapi di peringkat Parlimen, kita tunggu tapi saya dah arahkan semua bersedia hadapi PRU15,” katanya kepada pemberita selepas mempengerusikan mesyuarat mingguan Exco hari ini.

Isnin lepas, Ketua Penerangan PKR, Fahmi Fadzil dilaporkan berkata, PH mempertimbang membubarkan tiga DUN di bawah pentadbirannya lebih awal bagi membolehkan pilihan raya dijalankan serentak dengan negeri lain.


Mesir bina sungai buatan selari Sungai Nil dengan kos AS$5.2 bilion

KAHERAH, 24 Zulhijjah 1444H, Khamis – Mesir sedang membina sungai buatan selari dengan Sungai Nil dengan kos AS$5.2 bilion dan sebagai sebahagian daripada projek Delta Barunya.

Pihak berkuasa berkata, sungai itu akan membantu mengembangkan tanah pertanian dan mengurangkan keperluan untuk mengimport makanan dan gandum.

Pencerobohan Russia ke atas Ukraine pada Februari tahun lalu mendorong lonjakan global dalam harga gandum, menyebabkan Mesir bergelut kerana ia merupakan pengimport gandum terbesar dunia.

Russia dan Ukraine membekalkan Mesir dengan 80 peratus daripada import gandumnya pada 2021.

Pihak berkuasa berkata, air untuk sungai buatan itu keluar daripada saliran pertanian kitar semula dan air bawah tanah.

Mesir sedang menghadapi krisis kekurangan air dan UNICEF memaklumkan, negara itu kehabisan air menjelang 2025.

Pada Oktober tahun lalu, petani di Mesir menimbulkan kebimbangan bahawa ketegangan sosial akan meningkat kerana kekurangan air dan perubahan iklim.

Terdahulu, tersebar berita bahawa kadar inflasi tahunan Mesir mencecah rekod tertinggi pada Jun pada 36.8 peratus, ketika negara itu terus bergelut dengan krisis ekonomi yang teruk.

Rakyat Mesir telah bergelut dengan kenaikan harga selama berbulan-bulan dan ramai rakyat bergelut untuk membeli produk makanan asas seperti buah-buahan dan daging berikutan peningkatan inflasi.

Aktivis mengkritik kerajaan Mesir kerana menyalurkan wang kepada projek sia-sia di seluruh negara ketika ekonomi terus meningkat.

Salah satu projek terbesarnya ialah Modal Pentadbiran Baharu – yang dibina 50 kilometer dari Kaherah di sebidang padang pasir. – Agensi


Pensyarah perlekeh penuntut B40 direhatkan daripada tugas

SHAH ALAM, 29 Syaaban 1443H, Jumaat – Lembaga Pengarah Universiti (LPU) Universiti Teknologi MARA (UiTM) mengambil keputusan untuk merehatkan Profesor Dr Roshana Takim daripada tugasan pengajaran mulai hari ini sehingga siasatan kes berkaitan video tular pensyarah itu memperlekeh pelajar B40 selesai.

UiTM dalam kenyataan hari ini memaklumkan keputusan itu dicapai dalam mesyuarat LPU malam tadi.

Menurut kenyataan itu, keputusan tersebut dibuat bagi memastikan siasatan kes dapat dilaksanakan secara berkesan dan teratur.

“Pihak universiti memandang serius terhadap mana-mana pihak yang menyebarkan maklumat sulit secara sengaja ataupun tidak yang boleh menjejaskan imej dan nama baik universiti serta menggugat keselamatan warga.

“UiTM juga tidak akan teragak-agak untuk mengambil tindakan tegas dan melaporkan kepada pihak berkuasa jika terdapat pihak yang berkongsi hantaran yang mengelirukan,” katanya.

Kenyataan itu menyebut UiTM juga sentiasa cakna dan prihatin kepada kesejahteraan warga akademik dan pelajarnya.

“UiTM akan memperkasa peranan pensyarah dan menambah baik polisi serta etika pengajaran di semua peringkat pengajian.

“Penilaian dan pemantauan terhadap Profesionalisme Pensyarah (PRO-PENS) yang dibuat secara rawak setiap semester juga boleh menjadi elemen tambahan dalam proses kenaikan pangkat serta pelanjutan kontrak perkhidmatan,” katanya.

Baru-Baru ini, tular di media sosial rakaman kelas dalam talian yang memaparkan seorang pensyarah memperlekeh penuntutnya kerana tidak mempunyai komputer riba dan meminta penuntut sama menyuruh kakaknya menggadai gelang emas untuk membeli peralatan itu.

Susulan itu, satu dokumen dalaman UiTM iaitu laporan kronologi siasatan berkaitan kejadian tersebut turut tersebar. – Bernama


Mahkamah Persekutuan kekal sabitan Najib dan hukuman penjara 12 tahun, denda RM210 juta

PUTRAJAYA, 25 Muharam 1444H, Selasa – Mahkamah Persekutuan hari ini mengekalkan sabitan dan hukuman penjara 12 tahun serta denda RM210 juta ke atas Datuk Seri Najib Tun Razak kerana menyeleweng dana SRC International Sdn Bhd berjumlah RM42 juta.

Panel lima hakim dipengerusikan Ketua Hakim Negara Tun Tengku Maimun Tuan Mat menolak rayuan bekas perdana menteri itu untuk mengetepikan sabitan dan hukuman yang dijatuhkan oleh Mahkamah Tinggi pada 28 Julai 2020.

Hakim Mahkamah Tinggi ketika itu, Datuk Mohd Nazlan Mohd Ghazali, yang kini hakim Mahkamah Rayuan, menjatuhkan hukuman penjara 10 tahun ke atas Ahli Parlimen Pekan itu bagi setiap tiga pertuduhan CBT kerana penyelewengan masing-masing RM27 juta, RM5 juta dan RM10 juta daripada dana SRC.

Najib, 69, pada 8 Dis 2021 gagal mengetepikan keputusan itu selepas Mahkamah Rayuan mengekalkan keputusan Mahkamah Tinggi. – Bernama


Penjaja kecil di bawah PBT tak perlu kelulusan CIMS

PUTRAJAYA, 21 Syawal 1442H, Rabu – Penjaja kecil di kawasan Pihak Berkuasa Tempatan (PBT) yang mendapat permit penjaja sama ada kekal atau sementara tidak perlu mendapatkan kelulusan melalui Sistem Pengurusan Pintar COVID-19 (CIMS) Kementerian Perdagangan Antarabangsa dan Industri (MITI).

Kementerian Perumahan dan Kerajaan Tempatan (KPKT) dalam satu kenyataan hari ini, memaklumkan, mereka hanya perlu menunjukkan permit penjaja yang dikeluarkan PBT dan ia berkuat kuasa serta-merta dan terpakai sepanjang tempoh Perintah Kawalan Pergerakan 3.0.

Bagaimanapun, kenyataan itu menyebut, kebenaran itu hanya terpakai untuk penjaja kecil dan bukan untuk operasi pasar tani, pasar minggu, pasar malam serta pasar tamu.

“Sekiranya lokasi perniagaan mereka melibatkan pergerakan merentas daerah, mereka perlu mendapatkan kebenaran polis dengan mengemukakan bukti permit penjaja oleh PBT berkenaan,” menurut kenyataan itu.

KPKT juga menyatakan bahawa penjaja kecil yang telah diberi kebenaran beroperasi dan melakukan pergerakan rentas daerah perlu mematuhi prosedur operasi standard yang ditetapkan oleh Majlis Keselamatan Negara dan Kementerian Kesihatan.

Kerajaan sebelum ini mengumumkan bahawa MITI akan bertindak sebagai kementerian pusat bagi memproses permohonan syarikat perkhidmatan perlu untuk beroperasi sepanjang tempoh Sekatan Pergerakan Penuh mulai hari ini hingga 14 Jun. -Bernama


APMM kesan nelayan hilang dekat perairan Pulau Redang

KUALA TERENGGANU, 12 Muharram 1444H, Rabu – Agensi Penguatkuasaan Maritim Malaysia (APMM) menggerakkan operasi mencari dan menyelamat (Carilamat) bagi mengesan bot dinaiki enam nelayan tempatan dipercayai karam lebih kurang 10 batu nautika dari Pulau Redang, Isnin lepas.

Pengarah APMM Terengganu Kepten Maritim Muhammad Suffi Mohd Ramli berkata kejadian itu dilaporkan berlaku kira-kira 10 malam dan setakat ini seorang mangsa ditemukan selamat iaitu seorang lelaki berusia 31 tahun manakala lima lagi termasuk tekong masih belum dapat dikesan.

Beliau berkata bot nelayan tempatan dengan nombor pendaftaran TFA 124 itu keluar dari Jeti Pasir Puteh, Kelantan.

“Maritim Rescue Sub Centre (MRSC) Kuantan juga telah mengaktifkan Carilamat semalam bagi mengesan bot tersebut. Bot Maritim PERKASA 1234 digerakkan ke kawasan bot tersebut dilapor karam,” katanya dalam kenyataan hari ini.

Menurutnya, bagi Carilamat hari kedua, sektor pencarian diperluas sehingga 242 batu nautika dan beberapa aset telah diatur gerak awal pagi tadi seperti Aset Kapal Maritim (KM) REDANG, aset udara Bombardier CL415 bersama bot PERKASA 1234.

Katanya, APMM menyeru kepada semua komuniti laut dan orang ramai yang mempunyai sebarang maklumat mengenai kejadian itu agar menghubungi talian MERS 999 atau Pusat Operasi Maritim Kuala Terengganu di talian 09-6224357. – Bernama


Jawatankuasa surau minta campur tangan pihak berwajib isu pencerobohan

IPOH, 11 Ramadan 1442H, Jumaat – Jawatankuasa Surau Al-Karamah di Kampung Sri Keramat di sini memohon campur tangan Majlis Agama Islam Perak (MAIPk), Menteri Besar dan Pejabat Tanah dan Galian Perak untuk menghalang tindakan merobohkan surau itu bagi projek pembinaan perumahan.

Setiausaha surau Abdullah Khalbi, 59, berkata pihaknya dimaklumkan surau itu akan dirobohkan pada bila-bila masa sahaja dan akan dibina semula di tapak baharu di Taman Rasa Sayang.

“Dahulu, kawasan ini merupakan kawasan setinggan yang telah dibina awal tahun 1984. Surau ini menjadi rumah ibadat masyarakat Islam setinggan di sini sejak kira-kira 30 tahun lepas dan ia juga sudah dibina sebelum bermulanya projek pembinaan perumahan.

“Bukan itu sahaja, surau ini juga menjadi surau diri Jumaat bagi kariah dan penduduk berdekatan. Jadi adalah tidak adil sekiranya surau ini dirobohkan,” katanya pada sidang media di surau berkenaan hari ini.

Abdullah berkata surau itu akan dipindahkan ke tapak ganti yang tidak dipersetujui jawatankuasa surau kerana lokasi baharu itu tidak mempunyai kepadatan penduduk Islam.

“Kita risau kalau pindah di tempat baharu akan timbul isu seperti laungan azan dan surau ini sepatutnya ditempatkan di kawasan yang penduduknya beragama Islam.

“Surau ini mendapat pengiktirafan daripada MAIPk untuk membenarkan solat Jumaat di sini tetapi kenapa dalam masa yang sama mereka bersetuju dengan cadangan pemaju untuk merobohkan surau ini,” katanya. – Bernama